               12.2.2016

               EL

               Επίσημη Εφημερίδα της Ευρωπαϊκής Ένωσης

               C 55/133

         P7_TA(2013)0197
   Αίτηση άρσης της βουλευτικής ασυλίας του Σπύρου Δανέλλη (ΙΙ)
   Απόφαση του Ευρωπαϊκού Κοινοβουλίου της 21ης Μαΐου 2013 σχετικά με την αίτηση άρσης της ασυλίας του Σπύρου Δανέλλη (ΙΙ) (2013/2028(IMM))
   (2016/C 055/25)

      Το Ευρωπαϊκό Κοινοβούλιο,

               —

               έχοντας υπόψη την αίτηση άρσης της ασυλίας του Σπύρου Δανέλλη, που διαβιβάστηκε στις 11 Δεκεμβρίου 2012 από τον Αντεισαγγελέα του Αρείου Πάγου (σχετ. 4825/2012) σε σχέση με την απόφαση της 9ης και 16ης Οκτωβρίου 2012 του Τριμελούς Εφετείου Κρήτης (σχετ. 1382/2012) και που ανακοινώθηκε στην Ολομέλεια στις 6 Φεβρουαρίου 2013,

               —

               αφού άκουσε τον Σπύρο Δανέλλη, σύμφωνα με το άρθρο 7 παράγραφος 3 του Κανονισμού του,

               —

               έχοντας υπόψη το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, το άρθρο 6 παράγραφος 2 της πράξης της 20ής Σεπτεμβρίου 1976 περί της εκλογής των μελών του Ευρωπαϊκού Κοινοβουλίου με άμεση και καθολική ψηφοφορία, και το άρθρο 62 του Συντάγματος της Ελληνικής Δημοκρατίας,

               —

               έχοντας υπόψη τις από 12 Μαΐου 1964, 10 Ιουλίου 1986, 15 και 21 Οκτωβρίου 2008, 19 Μαρτίου 2010 και 6 Σεπτεμβρίου 2011 (1) αποφάσεις του Δικαστηρίου της Ευρωπαϊκής Ένωσης,

               —

               έχοντας υπόψη το άρθρο 6 παράγραφος 2 και το άρθρο 7 του Κανονισμού του,

               —

               έχοντας υπόψη την έκθεση της Επιτροπής Νομικών Θεμάτων (A7-0160/2013),

               Α.

               λαμβάνοντας υπόψη ότι ο Αντεισαγγελέας του Αρείου Πάγου ζήτησε την άρση της βουλευτικής ασυλίας του βουλευτή του Ευρωπαϊκού Κοινοβουλίου Σπύρου Δανέλλη, σε σχέση με ενδεχόμενη δικαστική διαδικασία που αφορά εικαζόμενο αδίκημα·

               Β.

               λαμβάνοντας υπόψη ότι, σύμφωνα με το άρθρο 9 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης, οι βουλευτές απολαύουν, εντός της επικρατείας των κρατών τους, των ασυλιών που αναγνωρίζονται στα μέλη του Κοινοβουλίου της χώρας τους·

               Γ.

               λαμβάνοντας υπόψη ότι το άρθρο 62 του Συντάγματος της Ελληνικής Δημοκρατίας προβλέπει ότι, όσο διαρκεί η βουλευτική περίοδος, ο βουλευτής δεν διώκεται ούτε συλλαμβάνεται ούτε φυλακίζεται ούτε με άλλο τρόπο περιορίζεται χωρίς άδεια του Σώματος·

               Δ.

               λαμβάνοντας υπόψη ότι ο Σπύρος Δανέλλης κατηγορείται ότι διετύπωσε ψευδείς κατηγορίες περί διαπράξεως μιας παράνομης πράξης εις βάρος ενός τρίτου προσώπου με την πρόθεση να ασκηθεί δίωξη εις βάρος του προσώπου αυτού καθώς και ότι προέβη σε αναληθείς δηλώσεις για ένα τρίτο πρόσωπο, οι οποίες μπορούν να βλάψουν την τιμή και την υπόληψη του προσώπου αυτού, αν και γνώριζε ότι οι δηλώσεις αυτές δεν ανταποκρίνονται στην πραγματικότητα·

               Ε.

               λαμβάνοντας υπόψη ότι οι εικαζόμενες αυτές ψευδείς δηλώσεις και κατηγορίες σχετίζονται με την πώληση καρπών ελιάς και άλλων εκριζωθέντων δένδρων σε απαλλοτριωθείσα γη από έναν εργολάβο που εκτελούσε δημόσια έργα στο πλαίσιο της κατασκευής ενός φράγματος στο δήμο Χερσονήσου του νομού Ηρακλείου, στον οποίο ο Σπύρος Δανέλλης διετέλεσε Δήμαρχος·

               ΣΤ.

               λαμβάνοντας υπόψη ότι οι εικαζόμενες πράξεις δεν συνιστούν γνώμη ή ψήφο δοθείσα κατά την άσκηση των καθηκόντων του βουλευτή του Ευρωπαϊκού Κοινοβουλίου για τους σκοπούς του άρθρου 8 του Πρωτοκόλλου αριθ. 7 περί των προνομίων και ασυλιών της Ευρωπαϊκής Ένωσης·

               Ζ.

               λαμβάνοντας υπόψη ότι προδήλως η κατηγορία ουδόλως σχετίζεται με τη θέση του Σπύρου Δανέλλη ως βουλευτή του Ευρωπαϊκού Κοινοβουλίου αλλά με την προηγούμενη θέση του ως Δημάρχου Χερσονήσου·

               Η.

               λαμβάνοντας υπόψη ότι δεν υφίστανται υπόνοιες ότι η δίωξη ασκείται με σκοπό να παρακωλυθεί η πολιτική δραστηριότητα του βουλευτή (fumus persecutionis) και εκτιμώντας ειδικότερα το γεγονός ότι ο Σπύρος Δανέλλης δεν είναι ο μοναδικός κατηγορούμενος στην εν λόγω υπόθεση·

               1.

               αποφασίζει να άρει την ασυλία του Σπύρου Δανέλλη·

               2.

               αναθέτει στον Πρόεδρό του να διαβιβάσει αμέσως την παρούσα απόφαση και την έκθεση της αρμόδιας επιτροπής του στον Εισαγγελέα του Αρείου Πάγου και στον Σπύρο Δανέλλη.

      (1)  Απόφαση της 12ης Μαΐου 1964 στην υπόθεση 101/63, Wagner/Fohrmann και Krier (Ελληνική ειδική έκδοση, σελ. 1089)· απόφαση της 10ης Ιουλίου 1986 στην υπόθεση 149/85, Wybot/Faure και άλλων (Συλλογή 1986, σελ. 2391)· απόφαση της 15ης Οκτωβρίου 2008 στην υπόθεση T-345/05, Mote/Parlement (Συλλογή 2008, σελ. II-2849)· απόφαση της 21ης Οκτωβρίου 2008 στις συνεκδικασθείσες υποθέσεις C-200/07 και C-201/07, Marra/De Gregorio και Clemente (Συλλογή 2008, σελ. I-7929)· απόφαση της 19ης Μαρτίου 2010 στην υπόθεση T-42/06, Gollnisch/Parlement (Συλλογή 2010, σελ. II-1135)· απόφαση της 6ης Σεπτεμβρίου 2011 στην υπόθεση C-163/10, Patriciello (Συλλογή 2011, σελ. I-7565).


79/707/ΕΟΚ : Απόφαση της Επιτροπής, της 26ης Ιουλίου 1979, περί ονομασίας του Αναπληρωτή Διευθυντή του Ευρωπαϊκού Ιδρύματος για την βελτίωση των συνθηκών ζωής και εργασίας


title: 2005/639/EK: Απόφαση του Συμβουλίου, της 18ης Ιουλίου 2005, για τη σύναψη συμφωνίας μεταξύ της Ευρωπαϊκής Κοινότητας και της κυβέρνησης της Δημοκρατίας του Καζακστάν σχετικά με το εμπόριο ορισμένων προϊόντων χάλυβα

text:
               8.9.2005

               EL

               Επίσημη Εφημερίδα της Ευρωπαϊκής Ένωσης

               L 232/63

         ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 18ης Ιουλίου 2005
   για τη σύναψη συμφωνίας μεταξύ της Ευρωπαϊκής Κοινότητας και της κυβέρνησης της Δημοκρατίας του Καζακστάν σχετικά με το εμπόριο ορισμένων προϊόντων χάλυβα
   (2005/639/ΕΚ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 133, σε συνδυασμό με το άρθρο 300 παράγραφος 2,
   την πρόταση της Επιτροπής,
   Εκτιμώντας τα ακόλουθα:

               (1)

               Η συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Καζακστάν, αφετέρου (1), εφεξής «ΣΕΣΣ», άρχισε να ισχύει την 1η Ιουλίου 1999.

               (2)

               Το άρθρο 17 παράγραφος 1 της ΣΕΣΣ προβλέπει ότι το εμπόριο ορισμένων προϊόντων χάλυβα διέπεται από τον τίτλο ΙΙΙ της εν λόγω συμφωνίας, με εξαίρεση το άρθρο 11, και από τις διατάξεις συμφωνίας για ποσοτικές ρυθμίσεις.

               (3)

               Για την περίοδο 2000-2004, το εμπόριο ορισμένων προϊόντων χάλυβα αποτελούσε αντικείμενο συμφωνιών μεταξύ των μερών της ΣΕΣΣ. Είναι, επομένως, σκόπιμο να συναφθεί νέα συμφωνία, η οποία θα λαμβάνει υπόψη τις εξελίξεις των σχέσεων μεταξύ των μερών.

               (4)

               Η συμφωνία θα πρέπει να εγκριθεί,

         ΑΠΟΦΑΣΙΖΕΙ:
   Άρθρο 1
   1.   Η συμφωνία μεταξύ της Ευρωπαϊκής Κοινότητας και της κυβέρνησης της Δημοκρατίας του Καζακστάν σχετικά με το εμπόριο ορισμένων προϊόντων χάλυβα, εγκρίνεται εξ ονόματος της Κοινότητας.
   2.   Το κείμενο της συμφωνίας επισυνάπτεται στην παρούσα απόφαση.
   Άρθρο 2
   Ο πρόεδρος του Συμβουλίου εξουσιοδοτείται να ορίσει το (τα) πρόσωπο(-α) που είναι αρμόδιο(-α) να υπογράψει(-ουν) τη συμφωνία, δεσμεύοντας την Κοινότητα.

      Βρυξέλλες, 18 Ιουλίου 2005.

            Για το Συμβούλιο

            Ο Πρόεδρος

         J. STRAW

      (1)  ΕΕ L 196 της 28.7.1999, σ. 3.
    ---documentbreak---

               8.9.2005

               EL

               Επίσημη Εφημερίδα της Ευρωπαϊκής Ένωσης

               L 232/64

         ΣΥΜΦΩΝΊΑ
   μεταξύ της Ευρωπαϊκής Κοινότητας και της κυβέρνησης της Δημοκρατίας του Καζακστάν σχετικά με το εμπόριο ορισμένων προϊόντων χάλυβα
   Η ΕΥΡΩΠΑΪΚΗ ΚΟΙΝΟΤΗΤΑ,
   αφενός, και
   Η ΚΥΒΕΡΝΗΣΗ ΤΗΣ ΔΗΜΟΚΡΑΤΙΑΣ ΤΟΥ ΚΑΖΑΚΣΤΑΝ,
   αφετέρου,
   μέρη της παρούσας συμφωνίας,
   Εκτιμώντας τα ακόλουθα:
   Την
            1η Ιουλίου 1999

            , τέθηκε σε ισχύ η συμφωνία για τη σύναψη εταιρικής σχέσης και συνεργασίας μεταξύ των Ευρωπαϊκών Κοινοτήτων και των κρατών μελών τους, αφενός, και της Δημοκρατίας του Καζακστάν, αφετέρου,(εφεξής
            «

            ΣΕΣΣ
            »

            )
             (1)

            , η οποία υπεγράφη στις
            23 Ιανουαρίου 1995

            .
   Η Ευρωπαϊκή Κοινότητα (εφεξής
            «

            Κοινότητα
            »

            ) και η κυβέρνηση της Δημοκρατίας του Καζακστάν (εφεξής
            «

            Καζακστάν
            »

            ) επιθυμούν να προαγάγουν την απρόσκοπτη και ισόρροπη ανάπτυξη του εμπορίου προϊόντων χάλυβα μεταξύ της Κοινότητας και του Καζακστάν.
   Το άρθρο 17 παράγραφος 1 της ΣΕΣΣ προβλέπει ότι το εμπόριο ορισμένων προϊόντων χάλυβα (π.χ. των προϊόντων χάλυβα της πρώην Ευρωπαϊκής Κοινότητας Άνθρακα και Χάλυβα, εφεξής
            «

            ΕΚΑΧ
            »

            ), διέπεται από τον τίτλο ΙΙΙ της ΣΕΣΣ, πλην του άρθρου 11, και από τις διατάξεις συμφωνίας· η παρούσα συμφωνία συνιστά συμφωνία κατά την έννοια του άρθρου 17 παράγραφος 1 της ΣΕΣΣ.
   Κατά την περίοδο 2000-2004, το εμπόριο των εν λόγω προϊόντων χάλυβα αποτελούσε αντικείμενο συμφωνίας, η οποία πρέπει να αντικατασταθεί με νέα συμφωνία, η οποία θα λαμβάνει υπόψη τις εξελίξεις των σχέσεων μεταξύ των μερών.
   Η παρούσα συμφωνία έχει ως στόχο να παράσχει το πλαίσιο για την άρση των ποσοτικών περιορισμών στο εμπόριο ορισμένων προϊόντων χάλυβα, υπό την προϋπόθεση ότι πληρούνται ορισμένοι όροι, και ιδίως όταν έχουν θεσπισθεί οι κατάλληλοι όροι ανταγωνισμού για τα προϊόντα χάλυβα που καλύπτονται από τη συμφωνία.
   Συμπλήρωμα της παρούσας συμφωνίας θα πρέπει να αποτελέσει η συνεργασία μεταξύ των μερών όσον αφορά τη βιομηχανία χάλυβα, συμπεριλαμβανομένης της κατάλληλης ανταλλαγής πληροφοριών, στο πλαίσιο της ομάδας επαφών, όπως προβλέπεται στο άρθρο 17 παράγραφος 2 της ΣΕΣΣ,
   ΣΥΜΦΩΝΗΣΑΝ ΣΤΑ ΑΚΟΛΟΥΘΑ:
   Άρθρο 1
   1.   Η παρούσα συμφωνία εφαρμόζεται στο εμπόριο προϊόντων χάλυβα της πρώην ΕΚΑΧ.
   2.   Το εμπόριο προϊόντων χάλυβα που καθορίζονται στο παράρτημα Ι, μπορεί να υπόκειται σε ποσοτικά όρια.
   3.   Το εμπόριο προϊόντων χάλυβα που δεν καθορίζονται στο παράρτημα Ι, δεν υπόκειται σε ποσοτικά όρια.
   4.   Στην περίπτωση προϊόντων χάλυβα και αντικειμένων που δεν καλύπτονται από την παρούσα συμφωνία, εφαρμόζονται οι σχετικές διατάξεις της ΣΕΣΣ.
   Άρθρο 2
   1.   Τα μέρη συμφωνούν να θεσπίσουν και να διατηρούν, για κάθε ημερολογιακό έτος, τα ποσοτικά όρια που αναφέρονται στο παράρτημα ΙΙ όσον αφορά τις εξαγωγές του Καζακστάν στην Κοινότητα των προϊόντων που αναφέρονται στο παράρτημα Ι. Οι εν λόγω εξαγωγές υπόκεινται σε σύστημα διπλού ελέγχου, κατά τα προδιαγραφόμενα στο πρωτόκολλο Α.
   2.   Τα μέρη επαναβεβαιώνουν τη δέσμευσή τους να προβούν σε πλήρη ελευθέρωση του εμπορίου όσον αφορά τα προϊόντα χάλυβα που αναφέρονται στο παράρτημα Ι, εφόσον έχουν θεσπισθεί οι κατάλληλοι όροι ανταγωνισμού.
   3.   Ποσοτικοί περιορισμοί, δασμοί, τέλη ή ανάλογα μέτρα όσον αφορά τις εξαγωγές σιδηρούχων θραυσμάτων και απορριμμάτων της κλάσης 7204 της συνδυασμένης ονοματολογίας, απαγορεύονται μεταξύ των μερών.
   4.   Τα μέρη συμφωνούν ότι, από την
            1η Ιανουαρίου 2005

            έως τη θέση σε ισχύ της παρούσας συμφωνίας, οι εισαγωγές στην Κοινότητα προϊόντων από το Καζακστάν που αναφέρονται στο παράρτημα Ι, αφαιρούνται από τα ποσοτικά όρια που καθορίζονται στο παράρτημα ΙΙ.
   5.   Οι εισαγωγές ποσοτήτων επιπλέον αυτών που αναφέρονται στο παράρτημα ΙΙ επιτρέπονται εφόσον ο κοινοτικός κλάδος παραγωγής δεν είναι σε θέση να καλύψει την εγχώρια ζήτηση και προκύπτει έλλειψη όσον αφορά τον εφοδιασμό ενός ή περισσοτέρων από τα προϊόντα που αναφέρονται στο παράρτημα Ι. Κατόπιν αιτήματος εκατέρου των μερών, διεξάγονται αμέσως διαβουλεύσεις για να καθορισθεί ο βαθμός της έλλειψης βάσει αντικειμενικών αποδεικτικών στοιχείων. Με βάση την έκβαση των διαβουλεύσεων, η Κοινότητα κινεί τις εσωτερικές διαδικασίες της για την αύξηση των ποσοτήτων που καθορίζονται στο παράρτημα ΙΙ.
   6.   Στην περίπτωση που υποψήφιες για ένταξη χώρες προσχωρήσουν στην Ευρωπαϊκή Ένωση πριν από την ημερομηνία λήξης της παρούσας συμφωνίας, τα μέρη συμφωνούν να εξετάσουν την αύξηση των ποσοτικών ορίων που καθορίζονται στο παράρτημα ΙΙ.
   7.   Έκαστο των μερών μπορεί να ζητήσει, ανά πάσα στιγμή, τη διεξαγωγή διαβουλεύσεων όσον αφορά:

               —

               τα επίπεδα των ποσοτικών ορίων που καθορίζονται στο παράρτημα ΙΙ, σε περίπτωση σημαντικής επιδείνωσης ή βελτίωσης των όρων όσον αφορά τα προϊόντα που αναφέρονται στο παράρτημα Ι,

               —

               τη δυνατότητα μεταφοράς των μη χρησιμοποιηθεισών ποσοτήτων, από ομάδες προϊόντων οι οποίες δεν χρησιμοποιήθηκαν εξ ολοκλήρου, σε άλλες.

         Άρθρο 3
   1.   Οι εισαγωγές στο τελωνειακό έδαφος της Κοινότητας για ελεύθερη κυκλοφορία των προϊόντων χάλυβα του παραρτήματος Ι υπόκεινται στην προσκόμιση άδειας εισαγωγής που εκδίδεται από την αρμόδια αρχή κράτους μέλους, κατόπιν υποβολής της αδείας εξαγωγής που εκδίδεται από τις αρχές του Καζακστάν, καθώς και πιστοποιητικού καταγωγής σύμφωνα με τις διατάξεις του πρωτοκόλλου Α.
   2.   Οι εισαγωγές στο τελωνειακό έδαφος της Κοινότητας των προϊόντων χάλυβα του παραρτήματος Ι δεν υπόκεινται στα ποσοτικά όρια του παραρτήματος ΙΙ, υπό την προϋπόθεση ότι τα προϊόντα αυτά δηλώνονται ως προοριζόμενα για επανεξαγωγή εκτός Κοινότητας στην αρχική τους κατάσταση ή ύστερα από μεταποίηση, στο πλαίσιο του διοικητικού συστήματος ελέγχου που ισχύει στην Κοινότητα.
   3.   Τα ποσά των ποσοτικών ορίων του παραρτήματος ΙΙ που δεν χρησιμοποιήθηκαν κατά τη διάρκεια του πρώτου ημερολογιακού έτους μπορούν να μεταφέρονται στα αντίστοιχα ποσοτικά όρια του επόμενου ημερολογιακού έτους μέχρι ποσοστού 10 % του αντίστοιχου ποσοτικού ορίου για το έτος εντός του οποίου δεν χρησιμοποιήθηκαν. Το Καζακστάν απευθύνει κοινοποίηση στην Κοινότητα, το αργότερο έως τις 31 Μαρτίου του επόμενου έτους, αν προτίθεται να κάνει χρήση της παρούσας διάταξης.
   4.   Το ποσοτικό όριο μιας δεδομένης ομάδας προϊόντων μπορεί να προσαρμόζεται μία φορά κατά το ημερολογιακό έτος, έως 10 % του ποσοτικού ορίου για δεδομένη ομάδα προϊόντων, με τη συγκατάθεση αμφοτέρων των μερών. Οι τυχόν προσαρμογές των ποσοτικών ορίων που προκύπτουν από μεταφορές αφορούν μόνο το τρέχον ημερολογιακό έτος. Στην αρχή του επόμενου ημερολογιακού έτους, εφαρμόζονται τα ποσοτικά όρια που αναφέρονται στο παράρτημα ΙΙ, με την επιφύλαξη των διατάξεων της παραγράφου 3. Το Καζακστάν απευθύνει κοινοποίηση στην Κοινότητα, το αργότερο έως τις 31 Μαΐου, αν προτίθεται να κάνει χρήση της παρούσας διάταξης.
   Άρθρο 4
   1.   Για να διασφαλισθεί η μεγαλύτερη δυνατή αποτελεσματικότητα του συστήματος διπλού ελέγχου και να ελαχιστοποιηθούν οι δυνατότητες κατάχρησης και καταστρατήγησης:

               —

               οι καζαχικές αρχές κοινοποιούν στις αρχές της Κοινότητας, έως τις 28 κάθε μήνα, τις άδειες εξαγωγής που εκδόθηκαν κατά τον προηγούμενο μήνα,

               —

               οι αρχές της Κοινότητας κοινοποιούν στις καζαχικές αρχές, έως τις 28 κάθε μήνα, τις άδειες εισαγωγής που εκδόθηκαν κατά τον προηγούμενο μήνα.

         Σε περίπτωση σημαντικών αποκλίσεων, κάθε μέρος μπορεί να ζητήσει, λαμβάνοντας υπόψη τον χρόνο που απαιτείται για την παροχή των πληροφοριών αυτών, τη διεξαγωγή διαβουλεύσεων οι οποίες αρχίζουν αμέσως.
   2.   Με την επιφύλαξη της παραγράφου 1 και για να εξασφαλισθεί η αποτελεσματική λειτουργία της παρούσας συμφωνίας, αμφότερα τα μέρη συμφωνούν να λαμβάνουν όλα τα μέτρα που απαιτούνται για την αποτροπή, τη διερεύνηση και τη λήψη όλων των απαραίτητων νομικών ή/και διοικητικών μέτρων κατά της καταστρατήγησης της παρούσας συμφωνίας με μεταφόρτωση, αλλαγή δρομολογίου, ψευδή δήλωση για τη χώρα ή τον τόπο καταγωγής, πλαστογράφηση εγγράφων, ψευδή δήλωση σχετικά με τις ποσότητες, την περιγραφή ή την κατάταξη εμπορευμάτων ή με άλλους τρόπους. Επομένως, τα μέρη συμφωνούν να θεσπίσουν τις αναγκαίες νομικές διατάξεις και τις διοικητικές διαδικασίες που επιτρέπουν την ανάληψη αποτελεσματικής δράσης για την καταπολέμηση των καταστρατηγήσεων αυτών, συμπεριλαμβανομένης της θέσπισης νομικά δεσμευτικών διορθωτικών μέτρων κατά των ενεχόμενων εξαγωγέων ή/και εισαγωγέων.
   3.   Εάν ένα από τα μέρη εκτιμά, βάσει των διαθέσιμων πληροφοριακών στοιχείων, ότι η παρούσα συμφωνία έχει καταστρατηγηθεί, μπορεί να ζητεί διαβουλεύσεις με το άλλο μέρος, οι οποίες διεξάγονται αμέσως.
   4.   Εν αναμονή των αποτελεσμάτων των διαβουλεύσεων που αναφέρονται στην παράγραφο 3, και κατόπιν αιτήματος της Κοινότητας και προσαγωγής επαρκών αποδεικτικών στοιχείων, το Καζακστάν μεριμνά, για την εφαρμογή όλων των προσαρμογών των ποσοτικών ορίων που ενδέχεται να προκύψουν από τις διαβουλεύσεις αυτές, για το ημερολογιακό έτος κατά το οποίο υποβλήθηκε το αίτημα διαβουλεύσεων σύμφωνα με την παράγραφο 3, ή για το επόμενο έτος, αν έχει εξαντληθεί το όριο για το τρέχον ημερολογιακό έτος.
   5.   Σε περίπτωση που τα μέρη δεν επιτύχουν να εξεύρουν αμοιβαία ικανοποιητική λύση κατά τη διάρκεια των διαβουλεύσεων που αναφέρονται στην παράγραφο 3, η Κοινότητα έχει το δικαίωμα, εφόσον υπάρχουν επαρκή αποδεικτικά στοιχεία σύμφωνα με τα οποία τα προϊόντα που καλύπτονται από την παρούσα συμφωνία, καταγωγής Καζακστάν, έχουν εισαχθεί με καταστρατήγηση της παρούσας συμφωνίας, να καταλογίζει τις αντίστοιχες ποσότητες στα ποσοτικά όρια που παρατίθενται στο παράρτημα ΙΙ.
   6.   Εάν τα μέρη δεν είναι σε θέση να επιτύχουν αμοιβαία ικανοποιητική λύση, κατά τη διάρκεια των διαβουλεύσεων που αναφέρονται στην παράγραφο 3, η Κοινότητα έχει το δικαίωμα, εφόσον υπάρχουν επαρκή αποδεικτικά στοιχεία από τα οποία προκύπτει ότι έχει γίνει ψευδής δήλωση όσον αφορά την περιγραφή ή την κατάταξη των ποσοτήτων, να αρνείται την εισαγωγή των εν λόγω προϊόντων.
   7.   Τα μέρη συμφωνούν να συνεργάζονται πλήρως για την πρόληψη και την αποτελεσματική αντιμετώπιση όλων των προβλημάτων που προκύπτουν σε περίπτωση καταστρατήγησης της παρούσας συμφωνίας.
   Άρθρο 5
   1.   Τα ποσοτικά όρια που παρατίθενται στο παράρτημα ΙΙ για τις εισαγωγές στην Κοινότητα προϊόντων χάλυβα που παρατίθενται στο παράρτημα Ι, δεν κατανέμονται από την Κοινότητα σε περιφερειακά μερίδια.
   2.   Τα μέρη συνεργάζονται για την πρόληψη αιφνίδιων και ζημιογόνων μεταβολών των παραδοσιακών εμπορευματικών ροών προς την Κοινότητα. Σε περίπτωση αιφνίδιας και ζημιογόνου μεταβολής στις παραδοσιακές εμπορευματικές ροές (συμπεριλαμβανομένων των περιφερειακών συγκεντρώσεων ή της απώλειας παραδοσιακών προμηθευτών), η Κοινότητα έχει το δικαίωμα να ζητεί τη διεξαγωγή διαβουλεύσεων με σκοπό την ικανοποιητική επίλυση του προβλήματος. Οι εν λόγω διαβουλεύσεις διεξάγονται αμέσως.
   3.   Το Καζακστάν καταβάλλει κάθε προσπάθεια ώστε να διασφαλίζει ότι οι εξαγωγές προς την Κοινότητα προϊόντων χάλυβα που αναφέρονται στο παράρτημα Ι, κατανέμονται όσο το δυνατό πιο ομοιόμορφα καθ' όλη τη διάρκεια του έτους. Σε περίπτωση αιφνίδιας και ζημιογόνου διόγκωσης των εισαγωγών, η Κοινότητα έχει δικαίωμα να ζητεί διαβουλεύσεις με σκοπό την ικανοποιητική επίλυση του προβλήματος. Οι εν λόγω διαβουλεύσεις διεξάγονται αμέσως.
   4.   Πέραν της υποχρέωσης που αναφέρεται στην παράγραφο 3, εάν οι άδειες που εξέδωσαν οι καζαχικές αρχές καλύπτουν το 90 % των ποσοτικών ορίων για το εν λόγω ημερολογιακό έτος, εκάτερο των μερών μπορεί να ζητεί διαβουλεύσεις σχετικά με τα ποσοτικά όρια για το εν λόγω έτος. Οι εν λόγω διαβουλεύσεις διεξάγονται αμέσως. Εν αναμονή των αποτελεσμάτων των εν λόγω διαβουλεύσεων, οι καζαχικές αρχές μπορούν να εξακολουθούν να εκδίδουν άδειες εξαγωγής για τα προϊόντα που καλύπτονται από την παρούσα συμφωνία, υπό την προϋπόθεση ότι δεν σημειώνεται υπέρβαση των ποσοτήτων που ορίζονται στο παράρτημα ΙΙ.
   Άρθρο 6
   1.   Οσάκις προϊόν που καλύπτεται από την παρούσα συμφωνία εισάγεται στην Κοινότητα από το Καζακστάν με όρους τέτοιους ώστε να προκαλείται ή να υπάρχει κίνδυνος να προκληθεί σημαντική ζημία σε κοινοτικούς παραγωγούς ομοειδών προϊόντων, η Κοινότητα διαβιβάζει στο Καζακστάν όλες τις σχετικές πληροφορίες ώστε να αναζητηθεί λύση αποδεκτή και από τα δύο μέρη. Τα μέρη αρχίζουν αμέσως διαβουλεύσεις.
   2.   Αν, κατά τις διαβουλεύσεις που προβλέπονται στην παράγραφο 1, δεν επιτευχθεί συμφωνία εντός 30 ημερών από το αίτημα της Κοινότητας για διαβουλεύσεις, η Κοινότητα μπορεί να κάνει χρήση του δικαιώματος προσφυγής σε μέτρα διασφάλισης, με βάση τις διατάξεις της ΣΕΣΣ.
   3.   Παρά τις διατάξεις της παρούσας συμφωνίας, εφαρμόζονται οι διατάξεις του άρθρου 13 παράγραφος 6 της ΣΕΣΣ.
   Άρθρο 7
   1.   Η κατάταξη των προϊόντων που καλύπτονται από την παρούσα συμφωνία βασίζεται στη δασμολογική και στατιστική ονοματολογία της Κοινότητας (εφεξής
            «

            συνδυασμένη ονοματολογία
            »

            ή, σε συντομογραφία,
            «

            ΣΟ
            »

            ) και στις τυχόν τροποποιήσεις της. Οιαδήποτε τροποποίηση της συνδυασμένης ονοματολογίας, που επέρχεται σύμφωνα με τις ισχύουσες διαδικασίες στην Κοινότητα για τα προϊόντα που καλύπτονται από την παρούσα συμφωνία, ή οποιαδήποτε απόφαση σχετικά με την κατάταξη εμπορευμάτων, δεν έχουν ως συνέπεια τη μείωση των ποσοτικών ορίων που παρατίθενται στο παράρτημα ΙΙ.
   2.   Η καταγωγή των προϊόντων που καλύπτονται από την παρούσα συμφωνία καθορίζεται σύμφωνα με τους κανόνες που ισχύουν στην Κοινότητα. Οιαδήποτε τροποποίηση των εν λόγω κανόνων καταγωγής γνωστοποιείται στο Καζακστάν και δεν έχει ως συνέπεια τη μείωση των ποσοτικών ορίων που παρατίθενται στο παράρτημα ΙΙ. Οι διαδικασίες ελέγχου της καταγωγής των προαναφερόμενων προϊόντων καθορίζονται στο πρωτόκολλο Α.
   Άρθρο 8
   1.   Με την επιφύλαξη της περιοδικής ανταλλαγής πληροφοριών σχετικά με τις άδειες εξαγωγής και τις άδειες εισαγωγής, δυνάμει του άρθρου 4 παράγραφος 1, τα μέρη συμφωνούν να ανταλλάσσουν πλήρη στατιστικά στοιχεία σχετικά με τα προϊόντα που αναφέρονται στο παράρτημα Ι, σε κατάλληλα διαστήματα, λαμβανομένων υπόψη των ελάχιστων χρονικών διαστημάτων εντός των οποίων εκπονούνται τα εν λόγω στοιχεία τα οποία καλύπτουν τις άδειες εξαγωγής και τις άδειες εισαγωγής που εκδίδονται δυνάμει του άρθρου 3, καθώς και τα στατιστικά στοιχεία για τις εισαγωγές και εξαγωγές των εν λόγω προϊόντων.
   2.   Σε περίπτωση εμφάνισης σημαντικών αποκλίσεων μεταξύ των ανταλλασσομένων πληροφοριών, έκαστο των μερών μπορεί να ζητεί διαβουλεύσεις.
   Άρθρο 9
   1.   Με την επιφύλαξη των διατάξεων σχετικά με τις διαβουλεύσεις που προβλέπονται για ειδικές περιστάσεις σε προηγούμενα άρθρα, διεξάγονται διαβουλεύσεις για κάθε πρόβλημα που απορρέει από την εφαρμογή της παρούσας συμφωνίας, κατόπιν αιτήματος εκατέρου των μερών. Οι διαβουλεύσεις διεξάγονται με πνεύμα συνεργασίας και με σκοπό τη διευθέτηση των διαφορών μεταξύ των μερών.
   2.   Στις περιπτώσεις που η παρούσα συμφωνία προβλέπει την άμεση διεξαγωγή διαβουλεύσεων, τα συμβαλλόμενα μέρη αναλαμβάνουν την υποχρέωση να χρησιμοποιούν κάθε πρόσφορο μέσο προς επίτευξη του σκοπού αυτού.
   3.   Όλες οι λοιπές διαβουλεύσεις διέπονται από τις ακόλουθες διατάξεις:

               —

               οιοδήποτε αίτημα διαβουλεύσεων κοινοποιείται γραπτώς στο άλλο μέρος,

               —

               οσάκις ενδείκνυται, το αίτημα συνοδεύεται εντός εύλογου χρονικού διαστήματος, από έκθεση που απαριθμεί τους λόγους διεξαγωγής των διαβουλεύσεων,

               —

               οι διαβουλεύσεις αρχίζουν το αργότερο εντός μηνός από την ημερομηνία του αιτήματος,

               —

               οι διαβουλεύσεις καταλήγουν σε αμοιβαία αποδεκτό αποτέλεσμα το αργότερο εντός ενός μηνός από την έναρξή τους, εκτός αν το διάστημα αυτό παραταθεί με συμφωνία μεταξύ των μερών.

         4.   Μπορούν επίσης να διεξάγονται ειδικές πρόσθετες διαβουλεύσεις με συμφωνία μεταξύ των μερών.
   Άρθρο 10
   Αμφότερα τα μέρη αποβλέπουν να επιτύχουν την πλήρη ελευθέρωση του εμπορίου προϊόντων χάλυβα και αναγνωρίζουν ότι η συμβατότητα των αντίστοιχων διατάξεων στον τομέα του ανταγωνισμού, των κρατικών ενισχύσεων και του περιβάλλοντος ενέχει ιδιαίτερη σημασία για την προώθηση του εμπορίου μεταξύ τους. Προς τον σκοπό αυτό, κατόπιν αιτήματος του Καζακστάν, η Κοινότητα παρέχει τεχνική βοήθεια για να βοηθήσει τη Δημοκρατία του Καζακστάν να υιοθετήσει και να εφαρμόζει νομοθετικές διατάξεις συμβατές με εκείνες που έχουν υιοθετηθεί και εφαρμόζονται στην Κοινότητα. Η βοήθεια αυτή διευκρινίζεται στο πλαίσιο έργων τα οποία συμφωνούνται από αμφότερα τα μέρη και στα οποία προσδιορίζονται σαφώς οι στόχοι, τα μέσα και το χρονοδιάγραμμα.
   Άρθρο 11
   1.   Η παρούσα συμφωνία αρχίζει να ισχύει την ημέρα της υπογραφής της. Εφαρμόζεται έως τις
            31 Δεκεμβρίου 2006

            , εκτός αν καταγγελθεί ή λήξει σύμφωνα, αντίστοιχα, με τις διατάξεις των παραγράφων 3 ή 4.
   2.   Εκάτερο των μερών μπορεί, ανά πάσα στιγμή, να προτείνει τροποποιήσεις της παρούσας συμφωνίας, οι οποίες, κατόπιν αιτήσεως ενός από τα μέρη, υπόκεινται σε διαβουλεύσεις.
   3.   Εκάτερο των μερών μπορεί να καταγγείλει την παρούσα συμφωνία, υπό την προϋπόθεση σχετικής προειδοποίησης, τουλάχιστον έξι μήνες ενωρίτερα. Στην περίπτωση αυτή, η συμφωνία παύει να ισχύει κατά τη λήξη της προθεσμίας προειδοποίησης και τα ποσοτικά όρια στην Κοινότητα που καθορίζονται στο παράρτημα ΙΙ, μειώνονται κατ' αναλογία έως την ημερομηνία που αρχίζει να ισχύει η καταγγελία, εκτός εάν τα μέρη αποφασίσουν άλλως.
   4.   Εάν το Καζακστάν προσχωρήσει στον ΠΟΕ πριν από τη λήξη της παρούσας συμφωνίας, η συμφωνία λήγει την ημερομηνία της προσχώρησης.
   5.   Η Κοινότητα επιφυλάσσεται του δικαιώματος να λαμβάνει, ανά πάσα στιγμή, όλα τα κατάλληλα μέτρα, καθώς και, σε περίπτωση που τα μέρη δεν επιτύχουν να εξεύρουν αμοιβαία ικανοποιητική λύση κατά τις διαβουλεύσεις που προβλέπονται στα προηγούμενα άρθρα ή σε περίπτωση καταγγελίας της παρούσας συμφωνίας από οιοδήποτε των μερών, να επανεισαγάγει σύστημα αυτόνομων ποσοστώσεων έναντι των εξαγωγών από το Καζακστάν των προϊόντων που αναφέρονται στο παράρτημα Ι.
   6.   Τα προσαρτώμενα στην παρούσα συμφωνία παραρτήματα, το συμφωνηθέν πρακτικό και το πρωτόκολλο Α αποτελούν αναπόσπαστο μέρος αυτής.
   Άρθρο 12
   Η παρούσα συμφωνία συντάσσεται σε δύο αντίτυπα στην αγγλική, γαλλική, γερμανική, δανική, ελληνική, εσθονική, ισπανική, ιταλική, λεττονική, λιθουανική, μαλτεζική, ολλανδική, ουγγρική, πολωνική, πορτογαλική, σλοβακική, σλοβενική, σουηδική, τσεχική, φινλανδική, καζαχική και ρωσική γλώσσα. Όλα τα κείμενα είναι εξίσου αυθεντικά.

      Hecho en Bruselas, el diecinueve de julio del dos mil cinco.
      V Bruselu dne devatenáctého července dva tisíce pět.
      Udfærdiget i Bruxelles den nittende juli to tusind og fem.
      Geschehen zu Brüssel am neunzehnten Juli zweitausendfünf.
      Kahe tuhande viienda aasta juulikuu üheksateistkümnendal päeval Brüsselis.
      Έγινε στις Βρυξέλλες, στις δεκαεννέα Ιουλίου δύο χιλιάδες πέντε.
      Done at Brussels on the nineteenth day of July in the year two thousand and five.
      Fait à Bruxelles, le dix-neuf juillet deux mille cinq.
      Fatto a Bruxelles, addi' diciannove luglio duemilacinque.
      Briselē, divtūkstoš piektā gada deviņpadsmitajā jūlijā.
      Priimta du tūkstančiai penktų metų liepos devynioliktą dieną Briuselyje.
      Kelt Brüsszelben, a kettőezer ötödik év július tizenkilencedik napján.
      Magħmul fi Brussel, fid-dsatax jum ta' Lulju tas-sena elfejn u ħamsa.
      Gedaan te Brussel, de negentiende juli tweeduizend vijf.
      Sporządzono w Brukseli dnia dziewiętnastego lipca roku dwutysięcznego piątego.
      Feito em Bruxelas, em dezanove de Julho de dois mil e cinco.
      V Bruslju, devetnajstega julija leta dva tisoč pet.
      V Bruseli dňa devätnásteho júla dvetisícpäť.
      Tehty Brysselissä yhdeksäntenätoista päivänä heinäkuuta vuonna kaksituhattaviisi.
      Som skedde i Bryssel den nittonde juli tjugohundrafem.

      Совершено в городе Брюсселе девятнадцатого іюля две тысячі пятого года.

         Por la Comunidad Europea
         Za Evropské společenství
         For Det Europæiske Fællesskab
         Für die Europäische Gemeinschaft
         Euroopa Ühenduse nimel
         Για την Ευρωπαϊκή Κοινότητα
         For the European Community
         Pour la Communauté européenne
         Per la Comunità europea
         Eiropas Kopienas vārdā
         Europos bendrijos vardu
         az Európai Közösség részéről
         Għall-Komunità Ewropea
         Voor de Europese Gemeenschap
         W imieniu Wspólnoty Europejskiej
         Pela Comunidade Europeia
         Za Európske spoločenstvo
         Za Evropsko skupnost
         Euroopan yhteisön puolesta
         På Europeiska gemenskapens vägnar

         За Европейское сообщество

         Por el Gobierno de la República de Kazajstán
         Za vládu Republiky Kazachstán
         For regeringen for Republikken Kasakhstan
         Im Namen der Regierung der Republik Kasachstan
         Kasahstani Vabariigi valitsuse nimel
         Για την κυβέρνηση της Δημοκρατίας του Καζακστάν
         For the Government of the Republic of Kazakhstan
         Pour le gouvernement de la République du Kazakhstan
         Per il governo della Repubblica del Kazakstan
         Kazahstānas Republikas valdības vārdā
         Kazachstano Respublikos Vyriausybės vardu
         a Kazah Köztársaság Kormánya részéről
         Għall-Gvern tar-Repubblika tal-Kazakastan
         Voor de regering van de Republiek Kazachstan
         W imieniu rządu Republiki Kazachstanu
         Pelo Governo da República do Cazaquistão
         Za vládu Kazašskej republiky
         Za Vlado Republike Kazahstan
         Kazakstanin tasavallan hallituksen puolesta
         På Republiken Kazakstans regerings vägnar

         За Правительство Республікі Казахстан

      (1)  ΕΕ L 196 της 28.7.1999, σ. 3

               .
   ΠΑΡΑΡΤΗΜΑ I
   SA Πλατέα προϊόντα έλασης
   SA1. Ρόλοι

               7208100000

               7208250000

               7208260000

               7208270000

               7208360000

               7208370010

               7208370090

               7208380010

               7208380090

               7208390010

               7208390090

               7211140010

               7211190010

               7219110000

               7219121000

               7219129000

               7219131000

               7219139000

               7219141000

               7219149000

               7225200010

               7225301000

               7225309000

         SA2. Χοντρές λαμαρίνες

               7208400010

               7208512010

               7208512091

               7208512093

               7208512097

               7208512098

               7208519110

               7208519190

               7208519810

               7208519891

               7208519899

               7208529110

               7208529190

               7208521000

               7208529900

               7208531000

               7211130000

         SA3. Άλλα πλατέα προϊόντα έλασης

               7208400090

               7208539000

               7208540000

               7208900010

               7209150000

               7209161000

               7209169000

               7209171000

               7209179000

               7209181000

               7209189100

               7209189900

               7209250000

               7209261000

               7209269000

               7209271000

               7209279000

               7209281000

               7209289000

               7209900010

               7210110010

               7210122010

               7210128010

               7210200010

               7210300010

               7210410010

               7210490010

               7210500010

               7210610010

               7210690010

               7210701010

               7210708010

               7210903010

               7210904010

               7210908091

               7211140090

               7211190090

               7211232010

               7211233010

               7211233091

               7211238010

               7211238091

               7211290010

               7211900011

               7212101000

               7212109011

               7212200011

               7212300011

               7212402010

               7212402091

               7212408011

               7212502011

               7212503011

               7212504011

               7212506111

               7212506911

               7212509013

               7212600011

               7212600091

               7219211000

               7219219000

               7219221000

               7219229000

               7219230000

               7219240000

               7219310000

               7219321000

               7219329000

               7219331000

               7219339000

               7219341000

               7219349000

               7219351000

               7219359000

               7225401290

               7225409000

         ΠΑΡΑΡΤΗΜΑ II
   ΠΟΣΟΤΙΚΑ ΟΡΙΑ

               (Τόνοι)

               Προϊόντα

               2005

               2006

               SA Πλατέα προϊόντα

               SA1. Ρόλοι

               85 000

               87 125

               SA2. Χοντρές λαμαρίνες

               0

               0

               SA3. Άλλα πλατέα προϊόντα

               115 000

               117 875

         ΣΥΜΦΩΝΗΘΕΝ ΠΡΑΚΤΙΚΟ
   Στο πλαίσιο της παρούσας συμφωνίας, τα μέρη συμφωνούν τα ακόλουθα:

               —

               στο πλαίσιο της ανταλλαγής των πληροφοριών που προβλέπεται στο άρθρο 4 παράγραφος 1 σχετικά με τις άδειες εξαγωγής και τις άδειες εισαγωγής, τα μέρη υποβάλλουν τις εν λόγω πληροφορίες σε σχέση με τα κράτη μέλη πέραν των πληροφοριών για την Κοινότητα στο σύνολό της,

               —

               εν αναμονή της ικανοποιητικής έκβασης των διαβουλεύσεων που προβλέπονται στο άρθρο 5 παράγραφος 2, το Καζακστάν συνεργάζεται, αν το ζητήσει η Κοινότητα, μη εκδίδοντας άδειες εξαγωγής που θα επιδείνωναν περισσότερο τα προβλήματα που οφείλονται σε αιφνίδιες και επιζήμιες μεταβολές των παραδοσιακών εμπορευματικών ροών, και

               —

               το Καζακστάν λαμβάνει δεόντως υπόψη τον ευαίσθητο χαρακτήρα των μικρών περιφερειακών αγορών της Κοινότητας όσον αφορά τόσο τις παραδοσιακές τους ανάγκες εφοδιασμού όσο και την αποφυγή περιφερειακών συγκεντρώσεων.

         ΠΡΩΤΟΚΟΛΛΟ Α
   ΤΙΤΛΟΣ Ι
   ΚΑΤΑΤΑΞΗ
   Άρθρο 1
   1.   Οι αρμόδιες αρχές της Κοινότητας αναλαμβάνουν την υποχρέωση να ενημερώνουν το Καζακστάν για κάθε τροποποίηση της συνδυασμένης ονοματολογίας (ΣΟ) σχετικά με τα προϊόντα που καλύπτονται από την παρούσα συμφωνία, πριν από την ημερομηνία έναρξης ισχύος της στην Κοινότητα.
   2.   Οι αρμόδιες αρχές της Κοινότητας αναλαμβάνουν την υποχρέωση να ενημερώνουν τις αρμόδιες αρχές του Καζακστάν για όλες τις αποφάσεις που λαμβάνονται όσον αφορά την κατάταξη των προϊόντων που καλύπτονται από την παρούσα συμφωνία, το αργότερο εντός ενός μηνός από τη λήψη τους.
   Η περιγραφή περιλαμβάνει:

               α)

               περιγραφή των σχετικών προϊόντων·

               β)

               τους αντίστοιχους κωδικούς ΣΟ·

               γ)

               τους λόγους οι οποίοι οδήγησαν στη συγκεκριμένη απόφαση.

         3.   Στις περιπτώσεις κατά τις οποίες η απόφαση κατάταξης συνεπάγεται τη μεταβολή της μεθόδου κατάταξης οιουδήποτε από τα προϊόντα που καλύπτονται από τη συμφωνία, οι αρμόδιες αρχές της Κοινότητας τάσσουν προθεσμία προειδοποίησης 30 ημερών, από την ημερομηνία της γνωστοποίησης της Κοινότητας, πριν από τη θέση σε ισχύ της απόφασης. Τα προϊόντα που έχουν αποσταλεί πριν από την ημερομηνία έναρξης ισχύος της απόφασης εξακολουθούν να υπάγονται στην προγενέστερη μέθοδο κατάταξης, υπό την προϋπόθεση ότι τα εν λόγω προϊόντα προσκομίζονται για εισαγωγή στην Κοινότητα εντός προθεσμίας 60 ημερών από την ημερομηνία αυτή.
   4.   Σε περίπτωση κατά την οποία μια κοινοτική απόφαση κατάταξης που συνεπάγεται μεταβολή της μεθόδου κατάταξης οιουδήποτε από τα προϊόντα που καλύπτονται από την παρούσα συμφωνία, επηρεάζει μια κατηγορία που υπόκειται σε ποσοτικούς περιορισμούς, τα μέρη συμφωνούν να αρχίσουν διαβουλεύσεις σύμφωνα με τις διαδικασίες που περιγράφονται στο άρθρο 9 παράγραφος 3 της συμφωνίας, με σκοπό να εκπληρώσουν την υποχρέωση που προβλέπεται στο άρθρο 7 παράγραφος 1 της συμφωνίας.
   5.   Σε περίπτωση διάστασης απόψεων μεταξύ των αρμοδίων αρχών του Καζακστάν και της Κοινότητας, στο σημείο εισόδου στην Κοινότητα, όσον αφορά την κατάταξη των προϊόντων που καλύπτονται από τη συμφωνία, η κατάταξη βασίζεται, προσωρινά, στις ενδείξεις που παρέχει η Κοινότητα, έως ότου διεξαχθούν διαβουλεύσεις σύμφωνα με το άρθρο 9 της συμφωνίας με σκοπό την επίτευξη συμφωνίας σχετικά με την οριστική κατάταξη των συγκεκριμένων προϊόντων.
   ΤΙΤΛΟΣ II
   ΚΑΤΑΓΩΓΗ
   Άρθρο 2
   1.   Τα προϊόντα, καταγωγής Καζακστάν, κατά την έννοια των ισχυόντων κοινοτικών κανονισμών, που προορίζονται για εξαγωγή στην Κοινότητα σύμφωνα με τις ρυθμίσεις της συμφωνίας, συνοδεύονται από πιστοποιητικό καζαχικής καταγωγής, το οποίο είναι σύμφωνο προς το υπόδειγμα που προσαρτάται στο παρόν πρωτόκολλο.
   2.   Το πιστοποιητικό καταγωγής θεωρείται από τους οργανισμούς του Καζακστάν που έχουν εξουσιοδοτηθεί για τον σκοπό αυτό σύμφωνα με την καζαχική νομοθεσία, εφόσον τα εν λόγω προϊόντα μπορούν να θεωρηθούν ως προϊόντα, καταγωγής Καζακστάν.
   Άρθρο 3
   Το πιστοποιητικό καταγωγής εκδίδεται μόνον κατόπιν γραπτής αιτήσεως εκ μέρους του εξαγωγέα ή, με ευθύνη του εξαγωγέα, εκ μέρους του εξουσιοδοτημένου αντιπροσώπου του. Οι εξουσιοδοτημένοι προς τον σκοπό αυτό οργανισμοί του Καζακστάν εξασφαλίζουν ότι το πιστοποιητικό καταγωγής έχει δεόντως συμπληρωθεί και, προς τον σκοπό αυτό, ζητούν όλα τα απαραίτητα δικαιολογητικά ή διενεργούν οιονδήποτε έλεγχο θεωρούν ενδεδειγμένο.
   Άρθρο 4
   Η διαπίστωση ασήμαντων ανακολουθιών μεταξύ των δηλώσεων που αναγράφει το πιστοποιητικό καταγωγής και εκείνων που αναγράφονται στα έγγραφα που προσκομίζονται στο τελωνείο για τη διεκπεραίωση των διατυπώσεων εισαγωγής των προϊόντων, δεν συνεπάγεται αυτοδικαίως τη θέση υπό αμφισβήτηση των δηλώσεων που αναγράφονται στο πιστοποιητικό.
   ΤΙΤΛΟΣ III
   ΣΥΣΤΗΜΑ ΔΙΠΛΟΥ ΕΛΕΓΧΟΥ ΓΙΑ ΠΡΟΪΟΝΤΑ ΠΟΥ ΥΠΟΚΕΙΝΤΑΙ ΣΕ ΠΟΣΟΤΙΚΑ ΟΡΙΑ
   ΤΜΗΜΑ I
   Εξαγωγή
   Άρθρο 5
   Οι αρμόδιες κυβερνητικές αρχές του Καζακστάν εκδίδουν άδεια εξαγωγής για κάθε αποστολή από το Καζακστάν των προϊόντων χάλυβα που καλύπτονται από τη συμφωνία, μέχρι να συμπληρωθούν τα αντίστοιχα ποσοτικά όρια που καθορίζονται στο παράρτημα ΙΙ της συμφωνίας.
   Άρθρο 6
   1.   Η άδεια εξαγωγής πρέπει να είναι σύμφωνη με το υπόδειγμα που προσαρτάται στο παρόν πρωτόκολλο και ισχύει για τις εξαγωγές σε ολόκληρο το τελωνειακό έδαφος της Κοινότητας.
   2.   Κάθε άδεια εξαγωγής πιστοποιεί, μεταξύ άλλων, ότι η ποσότητα του εν λόγω προϊόντος καταλογίζεται στα σχετικά ποσοτικά όρια που καθορίζονται για το συγκεκριμένο προϊόν στο παράρτημα ΙΙ της συμφωνίας.
   Άρθρο 7
   Οι αρμόδιες αρχές της Κοινότητας πρέπει να ενημερώνονται αμέσως για την ανάκληση ή την τροποποίηση οιασδήποτε άδειας εξαγωγής που έχει ήδη εκδοθεί.
   Άρθρο 8
   1.   Οι εξαγωγές καταλογίζονται στα ποσοτικά όρια που καθορίζονται για το έτος κατά το οποίο πραγματοποιήθηκε η αποστολή εμπορευμάτων, ακόμη και αν η άδεια εξαγωγής έχει εκδοθεί μετά την αποστολή.
   2.   Για τους σκοπούς της εφαρμογής της παραγράφου 1, η αποστολή των εμπορευμάτων θεωρείται ότι πραγματοποιήθηκε κατά την ημερομηνία της φόρτωσής τους στα μεταφορικά μέσα εξαγωγής.
   Άρθρο 9
   Η προσκόμιση άδειας εξαγωγής, κατ' εφαρμογήν του άρθρου 11, πραγματοποιείται το αργότερο στις 31 Μαρτίου του έτους που ακολουθεί το έτος αποστολής των εμπορευμάτων που καλύπτει η άδεια.
   ΤΜΗΜΑ II
   Εισαγωγή
   Άρθρο 10
   Η θέση σε ελεύθερη κυκλοφορία στην Κοινότητα προϊόντων χάλυβα που υπόκεινται σε ποσοτικά όρια, εξαρτάται από την προσκόμιση άδειας εισαγωγής.
   Άρθρο 11
   1.   Οι αρμόδιες αρχές της Κοινότητας εκδίδουν την άδεια εισαγωγής, που αναφέρεται στο άρθρο 10, εντός δέκα εργάσιμων ημερών από την προσκόμιση, από τον εισαγωγέα, του πρωτοτύπου της αντίστοιχης άδειας εξαγωγής.
   2.   Οι άδειες εισαγωγής ισχύουν για τέσσερις μήνες από την ημερομηνία της έκδοσής τους για εισαγωγές σε ολόκληρο το τελωνειακό έδαφος της Κοινότητας.
   3.   Οι αρμόδιες αρχές της Κοινότητας ακυρώνουν την άδεια εισαγωγής που έχει ήδη εκδοθεί, οποτεδήποτε ανακληθεί η αντίστοιχη άδεια εξαγωγής. Εντούτοις, εάν στις αρμόδιες αρχές της Κοινότητας έχει κοινοποιηθεί η ανάκληση ή η ακύρωση της αδείας εξαγωγής μόνο μετά τη θέση σε ελεύθερη κυκλοφορία των προϊόντων στην Κοινότητα, οι αντίστοιχες ποσότητες καταλογίζονται στα ποσοτικά όρια που έχουν καθορισθεί για το προϊόν.
   Άρθρο 12
   Αν οι αρμόδιες αρχές της Κοινότητας διαπιστώσουν ότι, οι συνολικές ποσότητες που καλύπτονται από τις άδειες εξαγωγής, που έχουν εκδοθεί από τις αρμόδιες αρχές του Καζακστάν, υπερβαίνουν τα αντίστοιχα ποσοτικά όρια που καθορίζονται για τα προϊόντα που καλύπτονται από το παράρτημα ΙΙ της συμφωνίας, οι εν λόγω αρχές αναστέλλουν την περαιτέρω έκδοση των αδειών εισαγωγής όσον αφορά τα προϊόντα που καλύπτονται από το συγκεκριμένο ποσοτικό όριο. Στην περίπτωση αυτή, οι αρμόδιες αρχές της Κοινότητας ενημερώνουν αμέσως τις αρχές του Καζακστάν και κινείται αμέσως η διαδικασία διαβουλεύσεων σύμφωνα με το άρθρο 9 παράγραφος 2 της συμφωνίας.
   ΤΙΤΛΟΣ IV
   ΜΟΡΦΗ ΚΑΙ ΠΡΟΣΚΟΜΙΣΗ ΤΩΝ ΑΔΕΙΩΝ ΕΞΑΓΩΓΗΣ ΚΑΙ ΤΩΝ ΠΙΣΤΟΠΟΙΗΤΙΚΩΝ ΚΑΤΑΓΩΓΗΣ ΚΑΙ ΚΟΙΝΕΣ ΔΙΑΤΑΞΕΙΣ ΣΧΕΤΙΚΑ ΜΕ ΤΙΣ ΕΞΑΓΩΓΕΣ ΠΡΟΣ ΤΗΝ ΚΟΙΝΟΤΗΤΑ
   Άρθρο 13
   1.   Η άδεια εξαγωγής και το πιστοποιητικό καταγωγής μπορούν να περιλαμβάνουν πρόσθετα αντίγραφα, τα οποία χαρακτηρίζονται δεόντως ως τέτοια. Συντάσσονται στην αγγλική γλώσσα. Εάν συμπληρωθούν ιδιοχείρως, οι καταχωρίσεις πρέπει να γίνονται με μελάνη και με κεφαλαία γράμματα.
   Τα εν λόγω έντυπα έχουν διαστάσεις 210 × 297 mm. Το χαρτί που χρησιμοποιείται πρέπει να είναι λευκό χαρτί γραφής, με ομοιόμορφες διαστάσεις, χωρίς μηχανικό πολτό, βάρους τουλάχιστον 25 g/m2. Αν τα έντυπα περιλαμβάνουν πλείονα αντίγραφα, μόνον το πρώτο, που αποτελεί και το πρωτότυπο, τυπώνεται με κυματοειδή διάταξη γραμμών. Αυτό το αντίγραφο φέρει ευκρινώς την ένδειξη «πρωτότυπο» και τα άλλα αντίγραφα φέρουν την ένδειξη «αντίγραφο». Μόνον το πρωτότυπο γίνεται δεκτό από τις αρμόδιες αρχές της Κοινότητας ως έγκυρο για τον έλεγχο των εξαγωγών προς αυτήν, σύμφωνα με τις διατάξεις της συμφωνίας.
   2.   Κάθε έγγραφο φέρει τυποποιημένο αύξοντα αριθμό, έντυπο ή όχι, με τον οποίο είναι δυνατή η αναγνώρισή του.
   Ο αριθμός αυτός αποτελείται από τα ακόλουθα στοιχεία:

               —

               δύο γράμματα για τον προσδιορισμό της χώρας εξαγωγής, ως εξής:

                           KZ

                           =

                           Καζακστάν,

               —

               δύο γράμματα για τον προσδιορισμό του κράτους μέλους στο οποίο προβλέπεται να πραγματοποιηθεί ο εκτελωνισμός:

                           BE

                           =

                           Βέλγιο

                           CZ

                           =

                           Τσεχική Δημοκρατία

                           DK

                           =

                           Δανία

                           DE

                           =

                           Γερμανία

                           EE

                           =

                           Εσθονία

                           EL

                           =

                           Ελλάδα

                           ES

                           =

                           Ισπανία

                           FR

                           =

                           Γαλλία

                           IE

                           =

                           Ιρλανδία

                           IT

                           =

                           Ιταλία

                           CY

                           =

                           Κύπρος

                           LV

                           =

                           Λεττονία

                           LT

                           =

                           Λιθουανία

                           LU

                           =

                           Λουξεμβούργο

                           HU

                           =

                           Ουγγαρία

                           MT

                           =

                           Μάλτα

                           NL

                           =

                           Κάτω Χώρες

                           AT

                           =

                           Αυστρία

                           PL

                           =

                           Πολωνία

                           PT

                           =

                           Πορτογαλία

                           SI

                           =

                           Σλοβενία

                           SK

                           =

                           Σλοβακία

                           FI

                           =

                           Φινλανδία

                           SE

                           =

                           Σουηδία

                           GB

                           =

                           Ηνωμένο Βασίλειο.

               —

               μονοψήφιο αριθμό για τον προσδιορισμό του συγκεκριμένου έτους, ο οποίος αντιστοιχεί στο τελευταίο ψηφίο του έτους, π.χ. «5» για το 2005,

               —

               διψήφιο αριθμό από 01 έως 99, για τον προσδιορισμό της οικείας υπηρεσίας έκδοσης της άδειας στη χώρα εξαγωγής,

               —

               πενταψήφιο αριθμό από το 00001 έως το 99999, που έχει δοθεί στο κράτος μέλος όπου προβλέπεται να πραγματοποιηθεί ο εκτελωνισμός.

         Άρθρο 14
   Η άδεια εξαγωγής και το πιστοποιητικό καταγωγής μπορούν να εκδίδονται μετά την αποστολή των προϊόντων στα οποία αναφέρονται. Στις περιπτώσεις αυτές, πρέπει να φέρουν την ένδειξη «εκδοθέν εκ των υστέρων».
   Άρθρο 15
   1.   Σε περίπτωση κλοπής, απώλειας ή καταστροφής άδειας εξαγωγής ή πιστοποιητικού καταγωγής, ο εξαγωγέας μπορεί να ζητεί, αντίστοιχα, από τις αρμόδιες δημόσιες αρχές έκδοσης αδειών του Καζακστάν ή τους οργανισμούς έκδοσης πιστοποιητικών καταγωγής Καζακστάν, οι οποίοι έχουν εξουσιοδοτηθεί προς τον σκοπό αυτό σύμφωνα με την καζαχική νομοθεσία, αντίγραφο, το οποίο συντάσσεται βάσει των εγγράφων εξαγωγής που βρίσκονται στην κατοχή του. Το αντίγραφο κάθε τέτοιου πιστοποιητικού ή άδειας που εκδίδεται κατ' αυτόν τον τρόπο, φέρει την ένδειξη «duplicate».
   2.   Το αντίγραφο αυτό πρέπει να φέρει την ημερομηνία του πρωτοτύπου της αδείας εξαγωγής ή του πιστοποιητικού καταγωγής.
   ΤΙΤΛΟΣ V
   ΔΙΟΙΚΗΤΙΚΗ ΣΥΝΕΡΓΑΣΙΑ
   Άρθρο 16
   Τα μέρη συνεργάζονται στενά για την εφαρμογή των διατάξεων του παρόντος πρωτοκόλλου. Προς τον σκοπό αυτό, αμφότερα τα μέρη διευκολύνουν τις επαφές και ανταλλαγές απόψεων, συμπεριλαμβανομένων τεχνικών ζητημάτων.
   Άρθρο 17
   Για την εξασφάλιση της ορθής εφαρμογής του παρόντος πρωτοκόλλου, τα μέρη παρέχουν αμοιβαία συνδρομή για τον έλεγχο της γνησιότητας και της ακρίβειας των αδειών εξαγωγής και των πιστοποιητικών καταγωγής που εκδίδονται ή των δηλώσεων που συντάσσονται σύμφωνα με το παρόν πρωτόκολλο.
   Άρθρο 18
   Το Καζακστάν διαβιβάζει στην Κοινότητα (Ευρωπαϊκή Επιτροπή) τα ονόματα και τις διευθύνσεις των αρμόδιων καζαχικών δημοσίων αρχών, οι οποίες είναι εξουσιοδοτημένες να εκδίδουν και να επαληθεύουν τις άδειες εξαγωγής και τα πιστοποιητικά καταγωγής μαζί με τα δείγματα των υπογραφών και των σφραγίδων που χρησιμοποιούν. Το Καζακστάν απευθύνει κοινοποίηση επίσης στην Κοινότητα (Ευρωπαϊκή Επιτροπή) για κάθε μεταβολή που επέρχεται στα ανωτέρω στοιχεία.
   Άρθρο 19
   1.   Εκ των υστέρων έλεγχοι των πιστοποιητικών καταγωγής και των αδειών εξαγωγής διενεργούνται δειγματοληπτικά ή οποτεδήποτε οι αρμόδιες αρχές της Κοινότητας έχουν βάσιμες αμφιβολίες όσον αφορά τη γνησιότητα του πιστοποιητικού ή της άδειας ή την ακρίβεια των πληροφοριών σχετικά με την πραγματική καταγωγή των εν λόγω προϊόντων.
   2.   Στις περιπτώσεις αυτές, οι αρμόδιες αρχές της Κοινότητας επιστρέφουν το πιστοποιητικό καταγωγής, την άδεια εξαγωγής ή αντίγραφο αυτών, στις αρμόδιες καζαχικές αρχές, αναφέροντας, κατά περίπτωση, τους τυπικούς ή ουσιαστικούς λόγους που δικαιολογούν έρευνα. Αν έχει υποβληθεί τιμολόγιο, αυτό το τιμολόγιο ή αντίγραφό του, επισυνάπτεται στο αντίστοιχο πιστοποιητικό, στην άδεια ή στα αντίγραφα αυτών. Οι αρχές διαβιβάζουν, επίσης, κάθε πληροφορία που διαθέτουν και η οποία τους υποδεικνύει ότι τα στοιχεία που αναγράφονται στο εν λόγω πιστοποιητικό ή στην άδεια είναι ανακριβή.
   3.   Οι διατάξεις της παραγράφου 1 εφαρμόζονται επίσης σε εκ των υστέρων ελέγχους των πιστοποιητικών καταγωγής, που αναφέρονται στο άρθρο 2.
   4.   Τα αποτελέσματα των εκ των υστέρων ελέγχων που διενεργούνται σύμφωνα με τις παραγράφους 1 και 2, γνωστοποιούνται στις αρμόδιες αρχές της Κοινότητας το αργότερο εντός τριμήνου. Οι πληροφορίες που γνωστοποιούνται αναφέρουν αν το επίδικο πιστοποιητικό, άδεια ή δήλωση αφορά τα εμπορεύματα που όντως εξήχθησαν και κατά πόσον τα εμπορεύματα αυτά είναι επιλέξιμα για εξαγωγή υπό το καθεστώς που θεσπίζεται με τη συμφωνία. Οι πληροφορίες επίσης περιλαμβάνουν, κατόπιν αιτήματος της Κοινότητας, αντίγραφα όλων των δικαιολογητικών που είναι αναγκαία για την πλήρη διαπίστωση των πραγματικών περιστατικών, και ιδίως για τον προσδιορισμό της πραγματικής καταγωγής των εμπορευμάτων.
   Εφόσον από τους διενεργούμενους ελέγχους συνάγεται ότι έχουν σημειωθεί συστηματικές παρατυπίες κατά τη χρησιμοποίηση των πιστοποιητικών καταγωγής, η Κοινότητα μπορεί να υπαγάγει τις εισαγωγές των εν λόγω προϊόντων στις διατάξεις του άρθρου 2 παράγραφος 1.
   5.   Για τους σκοπούς του εκ των υστέρων ελέγχου των πιστοποιητικών καταγωγής, οι αρμόδιες καζαχικές αρχές φυλάσσουν αντίγραφα των πιστοποιητικών καταγωγής καθώς και όλων των σχετικών εξαγωγικών εγγράφων, τουλάχιστον επί ένα έτος μετά τη λήξη της συμφωνίας.
   6.   Η προσφυγή στη διαδικασία δειγματοληπτικού ελέγχου που προβλέπεται στο παρόν άρθρο δεν πρέπει να συνιστά κώλυμα για τη θέση των εν λόγω προϊόντων σε ελεύθερη κυκλοφορία.
   Άρθρο 20
   1.   Στην περίπτωση που η διαδικασία ελέγχου του άρθρου 19 ή οι πληροφορίες που έχουν συγκεντρώσει οι αρμόδιες αρχές της Κοινότητας ή του Καζακστάν υποδηλώνουν ή αφήνουν να διαφανεί ότι καταστρατηγούνται ή παραβιάζονται οι διατάξεις της παρούσας συμφωνίας, τα δύο μέρη συνεργάζονται στενά και με τον προσήκοντα βαθμό επείγοντος ώστε να αποτρέπεται κάθε τέτοια καταστρατήγηση ή παραβίαση.
   2.   Προς τον σκοπό αυτό, οι αρμόδιες καζαχικές αρχές διενεργούν, με δική τους πρωτοβουλία ή κατόπιν αιτήσεως της Κοινότητας, τις δέουσες έρευνες, ή μεριμνούν για τη διενέργεια των ερευνών αυτών, σχετικά με πράξεις οι οποίες συνιστούν, ή που η Κοινότητα θεωρεί ότι συνιστούν, καταστρατήγηση ή παραβίαση του παρόντος πρωτοκόλλου. Το Καζακστάν γνωστοποιεί στην Κοινότητα τα αποτελέσματα των εν λόγω ερευνών, μαζί με κάθε άλλη σχετική πληροφορία ικανή να συμβάλει στον προσδιορισμό των λόγων καταστρατήγησης ή παραβίασης, καθώς και της πραγματικής καταγωγής των εμπορευμάτων.
   3.   Με συμφωνία μεταξύ των μερών, οι υπάλληλοι που έχουν ορισθεί από την Κοινότητα μπορούν να παρευρίσκονται κατά τις έρευνες που προβλέπονται στην παράγραφο 2.
   4.   Στο πλαίσιο της συνεργασίας που προβλέπεται στην παράγραφο 1, οι αρμόδιες αρχές της Κοινότητας και του Καζακστάν ανταλλάσσουν κάθε πληροφορία η οποία, κατά την άποψη ενός από τα μέρη, είναι χρήσιμη για την πρόληψη της καταστρατήγησης ή της παραβίασης των διατάξεων της παρούσας συμφωνίας. Οι εν λόγω ανταλλαγές πληροφοριών μπορούν να αφορούν πληροφορίες σχετικά με το εμπόριο του τύπου των προϊόντων που καλύπτονται από τη συμφωνία μεταξύ του Καζακστάν και τρίτων χωρών, ιδίως όταν η Κοινότητα έχει σοβαρούς λόγους να πιστεύει ότι τα εν λόγω προϊόντα μπορεί να διαμετακομίζονται μέσω του εδάφους του Καζακστάν πριν να εισαχθούν στην Κοινότητα. Οι πληροφορίες αυτές μπορούν να συμπεριλαμβάνουν, κατόπιν αιτήματος της Κοινότητας, αντίγραφα όλης της σχετικής τεκμηρίωσης, οσάκις είναι διαθέσιμη.
   5.   Στην περίπτωση που υπάρχουν επαρκείς αποδείξεις για την καταστρατήγηση ή την παραβίαση των διατάξεων του παρόντος πρωτοκόλλου, οι αρμόδιες αρχές του Καζακστάν και της Κοινότητας μπορούν να συμφωνούν τη λήψη μέτρων τα οποία κρίνονται αναγκαία για να προληφθεί η επανάληψη της καταστρατήγησης ή παραβίασης.


Avis juridique important

|

31989D0619

89/619/ΕΟΚ, Ευρατόμ, ΕΚΑΧ: Απόφαση της Επιτροπής της 29ης Νοεμβρίου 1989 για την προσαρμογή των διορθωτικών συντελεστών που εφαρμόζονται από την 1η Νοεμβρίου 1989 στις αμοιβές των υπαλλήλων των Ευρωπαϊκών Κοινοτήτων που είναι τοποθετημένοι σε τρίτη χώρα

Επίσημη Εφημερίδα αριθ. L 356 της 06/12/1989 σ. 0020 - 0021

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 29ης Νοεμβρίου 1989  για την προσαρμογή των διορθωτικών συντελεστών που εφαρμόζονται από την 1η Νοεμβρίου 1989 στις αμοιβές των υπαλλήλων των Ευρωπαϊκών Κοινοτήτων που είναι τοποθετημένοι σε τρίτη χώρα  (89/619/ΕΟΚ, Ευρατόμ, ΕΚΑΧ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση ενιαίου Συμβουλίου και ενιαίας Επιτροπής των Ευρωπαϊκών Κοινοτήτων,  τον κανονισμό υπηρεσιακής κατάστασης των υπαλλήλων των Ευρωπαϊκών Κοινοτήτων, όπως καθορίστηκε από τον κανονισμό (ΕΟΚ, Ευρατόμ, ΕΚΑΧ) αριθ. 259/68 (1) και τροποποιήθηκε τελευταία από τον κανονισμό (ΕΟΚ, Ευρατόμ, ΕΚΑΧ) αριθ. 2187/89 (2), και ιδίως το άρθρο 13 δεύτερο εδάφιο του παραρτήματος Χ,  Εκτιμώντας:  ότι με τον κανονισμό (ΕΟΚ, Ευρατόμ, ΕΚΑΧ) αριθ. 2899/89 του Συμβουλίου (3) καθορίστηκαν, κατ' εφαρμογή του άρθρου 13 πρώτο εδάφιο του παραρτήματος Χ του κανονισμού υπηρεσιακής κατάστασης, οι διορθωτικοί συντελεστές που εφαρμόζονται από 1ης Ιουλίου 1989 στις καταβαλλόμενες αμοιβές, στο νόμισμα της χώρας υπηρεσίας, στους υπαλλήλους που είναι τοποθετημένοι σε τρίτες χώρες·  ότι κατά τους τελευταίους μήνες η Επιτροπή προσάρμοσε (4) ορισμένους από αυτούς τους διορθωτικούς συντελεστές, σύμφωνα με το άρθρο 13 δεύτερο εδάφιο του παραρτήματος Χ του κανονισμού υπηρεσιακής κατάστασης·  ότι πρέπει να προσαρμοστούν από 1ης Νοεμβρίου 1989 ορισμένοι διορθωτικοί συντελεστές, καθόσον με βάση τα στατιστικά στοιχεία που έχει στη διάθεσή της η Επιτροπή, η μεταβολή συναλλάγματος, κόστους ζωής, όπως υπολογίζεται με το διορθωτικό συντελεστή και την αντίστοιχη τιμή συναλλάγματος αποδεικνύεται για ορισμένες τρίτες χώρες ανώτερη του 5 % μετά τον τελευταίο καθορισμό ή προσαρμογή,  ΑΠΟΦΑΣΙΖΕΙ:  Άρθρο μόνο  Από 1ης Νοεμβρίου 1989 οι διορθωτικοί συντελεστές που εφαρμόζονται στις αμοιβές των υπαλλήλων που είναι τοποθετημένοι σε τρίτες χώρες και οι οποίες καταβάλλονται στο νόμισμα της χώρας διορισμού, προσαρμόζονται σύμφωνα με το παράρτημα.  Οι τιμές συναλλάγματος για την καταβολή αυτών των αμοιβών είναι οι τιμές που χρησιμοποιούνται για την εκτέλεση του προϋπολογισμού των Ευρωπαϊκών Κοινοτήτων κατά το μήνα που προηγείται της ημερομηνίας από την οποία παράγει αποτέλεσματα ο παρών κανονισμός.  Βρυξέλλες, 29 Νοεμβρίου 1989.  Για την Επιτροπή  Antonio CARDOSO E CUNHA  Μέλος της Επιτροπής  (1) ΕΕ αριθ. L 56 της 4. 3. 1968, σ. 1.  (2) ΕΕ αριθ. L 209 της 21. 7. 1989, σ. 1.  (3) ΕΕ αριθ. L 279 της 28. 9. 1989, σ. 30.  (4) ΕΕ αριθ. L 203 της 15. 7. 1989, σ. 55, ΕΕ αριθ. L 324 της 9. 11. 1989, σ. 31 και ΕΕ αριθ. L 331 της 6. 11. 1989, σ. 49.  ΠΑΡΑΡΤΗΜΑ  1.2 //  //  // Τόπος υπηρεσίας   // Διορθωτικοί  συντελεστές   //    //   // Βενεζουέλα   // 48,56  // Βραζιλία   // 55,19   // Γιουγκοσλαβία   // 25,79  // Ζάμπια   // 70,27   // Ιορδανία   // 69,08   // Λίβανος  // 36,05   // Μποτσουάνα   // 56,24   // Μπουρούντι   // 82,62   // Ουγκάντα   // 138,81   // Ουρουγουάη   // 59,00  // Σιέρρα Λεόνε   // 86,05   // Σομαλία   // 35,90   // Σουδάν   // 148,83   // Συρία   // 207,55   //    //


title: Απόφαση (ΕΕ) 2016/1476 του Ευρωπαϊκού Κοινοβουλίου, της 28ης Απριλίου 2016, σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2014, τμήμα VI — Ευρωπαϊκή Οικονομική και Κοινωνική Επιτροπή

text:
               14.9.2016

               EL

               Επίσημη Εφημερίδα της Ευρωπαϊκής Ένωσης

               L 246/147

         ΑΠΌΦΑΣΗ (ΕΕ) 2016/1476 ΤΟΥ ΕΥΡΩΠΑΪΚΟΫ ΚΟΙΝΟΒΟΥΛΊΟΥ
   της 28ης Απριλίου 2016
   σχετικά με την απαλλαγή όσον αφορά την εκτέλεση του γενικού προϋπολογισμού της Ευρωπαϊκής Ένωσης για το οικονομικό έτος 2014, τμήμα VI — Ευρωπαϊκή Οικονομική και Κοινωνική Επιτροπή
   ΤΟ ΕΥΡΩΠΑΪΚΟ ΚΟΙΝΟΒΟΥΛΙΟ,

               —

               έχοντας υπόψη τον γενικό προϋπολογισμό της Ευρωπαϊκής Ένωσης για το οικονομικό έτος 2014 (1),

               —

               έχοντας υπόψη τους ενοποιημένους ετήσιους λογαριασμούς της Ευρωπαϊκής Ένωσης για το οικονομικό έτος 2014 [COM(2015) 377 — C8-0204/2015] (2),

               —

               έχοντας υπόψη την ετήσια έκθεση του Ελεγκτικού Συνεδρίου σχετικά με την εκτέλεση του προϋπολογισμού για το οικονομικό έτος 2014, που συνοδεύεται από τις απαντήσεις των οργάνων (3),

               —

               έχοντας υπόψη τη δήλωση αξιοπιστίας (4) η οποία βεβαιώνει την ακρίβεια των λογαριασμών και τη νομιμότητα και κανονικότητα των σχετικών πράξεων, την οποία ενεχείρισε το Ελεγκτικό Συνέδριο για το οικονομικό έτος 2014, σύμφωνα με το άρθρο 287 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη το άρθρο 314 παράγραφος 10 και τα άρθρα 317, 318 και 319 της Συνθήκης για τη λειτουργία της Ευρωπαϊκής Ένωσης,

               —

               έχοντας υπόψη τον κανονισμό (ΕΕ, Ευρατόμ) αριθ. 966/2012 του Ευρωπαϊκού Κοινοβουλίου και του Συμβουλίου, της 25ης Οκτωβρίου 2012, σχετικά με τους δημοσιονομικούς κανόνες που εφαρμόζονται στον γενικό προϋπολογισμό της Ένωσης και την κατάργηση του κανονισμού (ΕΚ, Ευρατόμ) αριθ. 1605/2002 του Συμβουλίου (5), και ιδίως τα άρθρα 55, 99, 164, 165 και 166,

               —

               έχοντας υπόψη το άρθρο 94 και το παράρτημα V του Κανονισμού του,

               —

               έχοντας υπόψη την έκθεση της Επιτροπής Ελέγχου του Προϋπολογισμού (A8-0111/2016),

               1.

               χορηγεί απαλλαγή στον γενικό γραμματέα της Ευρωπαϊκής Οικονομικής και Κοινωνικής Επιτροπής όσον αφορά την εκτέλεση του προϋπολογισμού της Ευρωπαϊκής Οικονομικής και Κοινωνικής Επιτροπής για το οικονομικό έτος 2014·

               2.

               εκθέτει τις παρατηρήσεις του στο ψήφισμα που ακολουθεί·

               3.

               αναθέτει στον πρόεδρό του να διαβιβάσει την παρούσα απόφαση και το ψήφισμα που αποτελεί αναπόσπαστο μέρος της στην Ευρωπαϊκή Οικονομική και Κοινωνική Επιτροπή, στο Ευρωπαϊκό Συμβούλιο, στο Συμβούλιο, στην Επιτροπή, στο Ελεγκτικό Συνέδριο, στον Ευρωπαίο Διαμεσολαβητή, στον Ευρωπαίο Επόπτη Προστασίας των Δεδομένων και στην Ευρωπαϊκή Υπηρεσία Εξωτερικής Δράσης, και να μεριμνήσει για τη δημοσίευσή τους στην Επίσημη Εφημερίδα της Ευρωπαϊκής Ένωσης (σειρά L).

            Ο Πρόεδρος

         Martin SCHULZ

            Ο Γενικός Γραμματέας

         Klaus WELLE

      (1)  ΕΕ L 51 της 20.2.2014.

      (2)  ΕΕ C 377 της 13.11.2015, σ. 1.

      (3)  ΕΕ C 373 της 10.11.2015, σ. 1.

      (4)  ΕΕ C 377 της 13.11.2015, σ. 146.

      (5)  ΕΕ L 298 της 26.10.2012, σ. 1.


title: Απόφαση (ΚΕΠΠΑ) 2017/689 του Συμβουλίου, της 11ης Απριλίου 2017, σχετικά με την τροποποίηση της απόφασης 2011/235/ΚΕΠΠΑ για περιοριστικά μέτρα κατά ορισμένων προσώπων και οντοτήτων λόγω της κατάστασης στο Ιράν

text:
               12.4.2017

               EL

               Επίσημη Εφημερίδα της Ευρωπαϊκής Ένωσης

               L 99/21

         ΑΠΌΦΑΣΗ (ΚΕΠΠΑ) 2017/689 ΤΟΥ ΣΥΜΒΟΥΛΊΟΥ
   της 11ης Απριλίου 2017
   σχετικά με την τροποποίηση της απόφασης 2011/235/ΚΕΠΠΑ για περιοριστικά μέτρα κατά ορισμένων προσώπων και οντοτήτων λόγω της κατάστασης στο Ιράν
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για την Ευρωπαϊκή Ένωση και ιδίως το άρθρο 29,
   Έχοντας υπόψη την πρόταση του Ύπατου Εκπροσώπου της Ένωσης για θέματα εξωτερικής πολιτικής και πολιτικής ασφαλείας,
   Εκτιμώντας τα ακόλουθα:

               (1)

               Στις 12 Απριλίου 2011, το Συμβούλιο εξέδωσε την απόφαση 2011/235/ΚΕΠΠΑ (1).

               (2)

               Βάσει επανεξέτασης της απόφασης 2011/235/ΚΕΠΠΑ, τα περιοριστικά μέτρα αυτής θα πρέπει να ανανεωθούν μέχρι τις 13 Απριλίου 2018.

               (3)

               Το Συμβούλιο κατέληξε επίσης στο συμπέρασμα ότι θα πρέπει να επικαιροποιηθούν οι καταχωρίσεις που αφορούν ορισμένα πρόσωπα που περιλαμβάνονται στο παράρτημα της απόφασης 2011/235/ΚΕΠΠΑ.

               (4)

               Η απόφαση 2011/235/ΚΕΠΠΑ θα πρέπει να τροποποιηθεί αναλόγως,

         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Στο άρθρο 6 της απόφασης 2011/235/ΚΕΠΠΑ, η παράγραφος 2 αντικαθίσταται από το ακόλουθο κείμενο:

      «2.   Η παρούσα απόφαση εφαρμόζεται έως τις 13 Απριλίου 2018. Η απόφαση τελεί υπό διαρκή επανεξέταση. Ανανεώνεται ή τροποποιείται, κατά περίπτωση, εάν το Συμβούλιο κρίνει ότι οι στόχοι της δεν έχουν επιτευχθεί.».

   Άρθρο 2
   Το παράρτημα της απόφασης 2011/235/ΚΕΠΠΑ τροποποιείται σύμφωνα με το παράρτημα της παρούσας απόφασης.
   Άρθρο 3
   Η παρούσα απόφαση αρχίζει να ισχύει την επομένη της δημοσίευσής της στην Επίσημη Εφημερίδα της Ευρωπαϊκής Ένωσης.

      Βρυξέλλες, 11 Απριλίου 2017.

            Για το Συμβούλιο

            Ο Πρόεδρος

         L. GRECH

      (1)  Απόφαση 2011/235/ΚΕΠΠΑ του Συμβουλίου, της 12ης Απριλίου 2011, για περιοριστικά μέτρα κατά ορισμένων προσώπων και οντοτήτων λόγω της κατάστασης στο Ιράν (ΕΕ L 100, 14.4.2011, σ. 51).

      ΠΑΡΑΡΤΗΜΑ
      Οι ακόλουθες καταχωρίσεις αντικαθιστούν τις καταχωρίσεις που αφορούν τα πρόσωπα που απαριθμούνται κατωτέρω και που καθορίζονται στο παράρτημα της απόφασης 2011/235/ΚΕΠΠΑ.

                     Ονοματεπώνυμο

                     Αναγνωριστικά στοιχεία

                     Λόγοι

                     Ημερομηνία καταχώρισης

                     «20.

                     MOGHISSEH Mohammad (άλλως: NASSERIAN)

                     Δικαστής, πρόεδρος του Επαναστατικού Δικαστηρίου της Τεχεράνης, τμήμα 28. Θεωρείται μεταξύ άλλων υπεύθυνος για καταδίκες μελών της κοινότητας Μπαχάι. Έχει ασχοληθεί με μετεκλογικές υποθέσεις. Επέβαλε ποινές μακροχρόνιας κάθειρξης στο πλαίσιο μη δίκαιων δικών σε κοινωνικούς και πολιτικούς ακτιβιστές και δημοσιογράφους και αρκετές θανατικές ποινές σε αντικαθεστωτικούς και κοινωνικούς και πολιτικούς ακτιβιστές.

                     12.4.2011

                     22.

                     MORTAZAVI Said

                     ΤΟΠΟΣ ΓΕΝΝ.: Meybod, Yazd (Ιράν) —
                     ΗΜΕΡ/ΝΙΑ ΓΕΝΝ.: 1967

                     Πρώην Γενικός Εισαγγελέας της Τεχεράνης (έως τον Αύγουστο του 2009). Ως Γενικός Εισαγγελέας της Τεχεράνης, εξέδωσε γενική διαταγή για την κράτηση εκατοντάδων ακτιβιστών, δημοσιογράφων και σπουδαστών. Σύμφωνα με κοινοβουλευτική έρευνα τον Ιανουάριο του 2010 θεωρήθηκε άμεσα υπεύθυνος για την κράτηση τριών ατόμων τα οποία στη συνέχεια βρήκαν τον θάνατο ενώ βρίσκονταν υπό κράτηση. Τέθηκε σε διαθεσιμότητα τον Αύγουστο του 2010 έπειτα από έρευνα των ιρανικών δικαστικών αρχών σχετικά με την ανάμειξή του στον θάνατο τριών ανδρών οι οποίοι κρατούνταν με εντολή του μετά τις εκλογές. Το Νοέμβριο του 2014 αναγνωρίσθηκε επισήμως από τις ιρανικές αρχές ο ρόλος που διαδραμάτισε στη θανάτωση κρατουμένων. Αθωώθηκε από ιρανικό δικαστήριο στις 19 Αυγούστου 2015, όσον αφορά κατηγορίες για τον βασανισμό και το θάνατο τριών νέων ανδρών στο κέντρο κράτησης Kahrizak, το 2009.

                     12.4.2011

                     23.

                     PIR-ABASSI Abbas

                     Δικαστής ποινικού τμήματος δικαστηρίου. Πρώην δικαστής στο Επαναστατικό Δικαστήριο της Τεχεράνης, Τμήμα 26. Υπεύθυνος για τις μετεκλογικές υποθέσεις. Επέβαλε ποινές μακροχρόνιας κάθειρξης στο πλαίσιο μη δίκαιων δικών σε υπερασπιστές των ανθρωπίνων δικαιωμάτων και αρκετές θανατικές ποινές σε αντικαθεστωτικούς.

                     12.4.2011

                     25.

                     SALAVATI Abdolghassem

                     Δικαστής, πρόεδρος του Επαναστατικού Δικαστηρίου της Τεχεράνης, τμήμα 15. Πταισματοδίκης στο Δικαστήριο της Τεχεράνης. Υπεύθυνος για τις μετεκλογικές υποθέσεις, προήδρευσε των εικονικών δικών το καλοκαίρι του 2009. Καταδίκασε σε θάνατο δύο φιλομοναρχικούς που προσήχθησαν σε εικονικές δίκες. Έχει καταδικάσει περισσότερους από εκατό πολιτικούς κρατούμενους, υπερασπιστές των ανθρωπίνων δικαιωμάτων και διαδηλωτές σε μακροχρόνια κάθειρξη.

                     12.4.2011

                     33.

                     ABBASZADEH- MESHKINI, Mahmoud

                     Γραμματέας του Συμβουλίου Ανθρωπίνων Δικαιωμάτων. Πρώην διοικητής της Επαρχίας Ilam. Πρώην πολιτικός διευθυντής του Υπουργείου Εσωτερικών. Ως επικεφαλής της επιτροπής του άρθρου 10 του νόμου για τις δραστηριότητες των πολιτικών κομμάτων και ομάδων, ήταν υπεύθυνος της χορήγησης έγκρισης για τη διεξαγωγή διαδηλώσεων και άλλων δημόσιων εκδηλώσεων και της εγγραφής πολιτικών κομμάτων.
                     Το 2010, ανέστειλε τις δραστηριότητες του Μετώπου Συμμετοχής του Ισλαμικού Ιράν και της Ισλαμικής Επαναστατικής Οργάνωσης Μουτζαχεντίν, δύο μεταρρυθμιστικών πολιτικών κομμάτων που συνδέονται με το Mousavi.
                     Από το 2009 εναντιώνεται συνεχώς και συστηματικά σε όλες τις μη κυβερνητικές συγκεντρώσεις, στερώντας, με τον τρόπο αυτό, το συνταγματικό δικαίωμα της διαμαρτυρίας και συλλαμβάνοντας, κατά συνέπεια, πολλούς ειρηνικούς διαδηλωτές, καταπατώντας το δικαίωμα της ελευθερίας του συνέρχεσθαι.
                     Επίσης, το 2009, δεν επέτρεψε στην αντιπολίτευση να πραγματοποιήσει εκδήλωση στη μνήμη των ανθρώπων που σκοτώθηκαν σε διαδηλώσεις κατά τη διάρκεια των προεδρικών εκλογών.

                     10.10.2011

                     35.

                     AKHARIAN Hassan

                     Πρώην επιστάτης της πτέρυγας 1 της φυλακής Radjaishahr, στο Karadj. Αρκετοί πρώην κρατούμενοι έχουν καταγγείλει τη χρήση βασανιστηρίων από αυτόν καθώς και τις εντολές του για μη παροχή ιατροφαρμακευτικής βοήθειας στους κρατούμενους. Ένας κρατούμενος στη φυλακή Radjaishahr ομολόγησε ότι υπέστη βαρύ ξυλοδαρμό από όλους τους φύλακες εν πλήρει γνώσει του Akharian. Υπάρχει επίσης τουλάχιστον μία μαρτυρία για θάνατο κρατουμένου, του Mohsen Beikvand, στην πτέρυγα του Akharian.

                     10.10.2011

                     36.

                     AVAEE Seyyed Ali-Reza (άλλως: AVAEE Seyyed Alireza)

                     Διευθυντής του ειδικού γραφείου ερευνών. Μέχρι το 2016 υπήρξε αναπληρωτής Υπουργός Εσωτερικών και Προϊστάμενος του Κρατικού μητρώου. Σύμβουλος του Πειθαρχικού Συμβουλίου Δικαστών από τον Απρίλιο του 2014. Πρώην πρόεδρος των δικαστικών αρχών της Τεχεράνης. Υπό αυτή την ιδιότητα, υπήρξε υπεύθυνος για παραβιάσεις των ανθρωπίνων δικαιωμάτων, αυθαίρετες συλλήψεις, στερήσεις δικαιωμάτων των κρατουμένων και αύξηση του αριθμού των εκτελέσεων.

                     10.10.2011

                     38.

                     FIRUZABADI Maj-Gen Dr Seyyed Hasan (άλλως: FIRUZABADI Maj-Gen Dr Seyed Hassan), FIRUZABADI Maj-Gen Dr Seyyed Hasan, FIROUZABADI Maj-Gen Dr Seyed Hassan)

                     ΤΟΠΟΣ ΓΕΝΝ.: Mashad.
                     ΗΜΕΡ/ΝΙΑ ΓΕΝΝ.: 3.2.1951

                     Κατά τη θητεία του ως αρχηγός του Γενικού επιτελείου των Ενόπλων Δυνάμεων του Ιράν ήταν ο ανώτατος στρατιωτικός διοικητής όλων των στρατιωτικών δυνάμεων και πολιτικών, συμπεριλαμβανομένων του Σώματος των Φρουρών της Ισλαμικής Επανάστασης (IRGC) και της αστυνομίας. Δυνάμεις υπό την επίσημη διοίκησή του κατέστειλαν βίαια ειρηνικές διαδηλώσεις και πραγματοποίησαν μαζικές κρατήσεις.
                     Επίσης, μέλος του Ανώτατου Συμβουλίου Εθνικής Ασφάλειας (SNSC) και του Συμβουλίου επίλυσης νομοθετικών ζητημάτων.

                     10.10.2011

                     39.

                     GANJI Mostafa Barzegar

                     Πρώην γενικός εισαγγελέας του Qom. Πιθανόν να βρίσκεται επί του παρόντος σε εξέλιξη η μετάθεσή του σε άλλη θέση. Υπεύθυνος για την αυθαίρετη κράτηση και κακοποίηση δεκάδων κατηγορουμένων στο Qom. Συνένοχος στη σοβαρή παραβίαση του δικαιώματος σε δίκαιη δίκη, συμβάλλοντας στην υπερβολική και αυξανόμενη χρήση της θανατικής ποινής και τη ραγδαία αύξηση του αριθμού των εκτελέσεων από την αρχή του έτους.

                     10.10.2011

                     40.

                     HABIBI Mohammad Reza

                     Προϊστάμενος του γραφείου του υπουργείου Δικαιοσύνης στο Yazd. Πρώην αντιεισαγγελέας του Ισπαχάν. Πιθανόν να βρίσκεται επί του παρόντος σε εξέλιξη η μετάθεσή του σε άλλη θέση. Συμμετείχε σε διαδικασίες κατά τις οποίες στερήθηκε από τους κατηγορουμένους το δικαίωμα σε δίκαιη δίκη — όπως στην περίπτωση του Abdollah Fathi, ο οποίος εκτελέστηκε τον Μάιο του 2011, αφού ο Habibi του στέρησε το δικαίωμα να καταθέσει και αγνόησε τα ζητήματα ψυχικής υγείας κατά τη δίκη του τον Μάρτιο του 2010. Ως εκ τούτου, ενέχεται σε σοβαρή παραβίαση του δικαιώματος δίκαιης δίκης, συμβάλλοντας στην αυξημένη και υπερβολική χρήση της θανατικής ποινής και στη ραγδαία αύξηση του αριθμού των εκτελέσεων από τις αρχές του 2011.

                     10.10.2011

                     41.

                     HEJAZI Mohammad

                     ΤΟΠΟΣ ΓΕΝΝ.: Ισπαχάν
                     ΗΜΕΡ/ΝΙΑ ΓΕΝΝ.: 1956

                     Κατά τη θητεία του ως στρατηγός στο Pasdaran διαδραμάτισε βασικό ρόλο στον εκφοβισμό και τις απειλές κατά των “εχθρών” του Ιράν και στο βομβαρδισμό ιρακινών κουρδικών χωριών. Πρώην επικεφαλής του Σώματος Sarollah του IRGC στην Τεχεράνη και πρώην επικεφαλής των δυνάμεων Basij, διαδραμάτισε κεντρικό ρόλο στην καταστολή κατά αντικαθεστωτικών μετά τις εκλογές.

                     10.10.2011

                     46.

                     KAMALIAN Behrouz
                     (άλλως: Hackers Brain)

                     ΤΟΠΟΣ ΓΕΝΝ.: Τεχεράνη
                     ΗΜΕΡ/ΝΙΑ ΓΕΝΝ.: 1983

                     Επικεφαλής της ομάδας “Ashiyaneh” του Διαδικτύου που συνδέεται με το IRGC. Η Ψηφιακή Ασφάλεια “Ashiyaneh”, η οποία ιδρύθηκε από τον Behrouz Kamalian, είναι υπεύθυνη για τον εντατικό εκφοβισμό, μέσω του Διαδικτύου, Ιρανών αντιφρονούντων και μεταρρυθμιστών καθώς και ξένων φορέων. Στις 21 Ιουνίου 2009, στην ιστοσελίδα της Διοίκησης Κυβερνοάμυνας 32 της Επαναστατικής Φρουράς αναρτήθηκαν φωτογραφίες με τα πρόσωπα 26 ανθρώπων, οι οποίες φέρεται ότι τραβήχτηκαν κατά τη διάρκεια διαδηλώσεων μετά τις εκλογές. Συνοδευόταν από έκκληση προς τους Ιρανούς να “αναγνωρίσουν τους στασιαστές”.

                     10.10.2011

                     49.

                     MALEKI Mojtaba

                     Υποδιευθυντής του Υπουργείου Δικαιοσύνης στην επαρχία Khorasan Razavi. Πρώην Εισαγγελέας του Kermanshah. Έπαιξε ρόλο στη δραματική αύξηση της επιβολής θανατικών ποινών στο Ιράν, μεταξύ άλλων χειριζόμενος τις υποθέσεις επτά καταδικασθέντων για εμπόριο ναρκωτικών, οι οποίοι απαγχονίστηκαν την ίδια ημέρα (3 Ιανουαρίου 2010) στις κεντρικές φυλακές του Kermanshah.

                     10.10.2011

                     51.

                     SALARKIA Mahmoud

                     Πρώην διευθυντής της ποδοσφαιρικής ομάδας της Τεχεράνης “Persepolis”

                     Προϊστάμενος της επιτροπής πετρελαίων και μεταφορών της Τεχεράνης. Αναπληρωτής γενικός εισαγγελέας της Τεχεράνης για θέματα φυλακών κατά τη διάρκεια των γεγονότων καταστολής του 2009.
                     Ως αναπληρωτής γενικός εισαγγελέας της Τεχεράνης για θέματα φυλακών ήταν άμεσα υπεύθυνος για πολλά εντάλματα συλλήψεων κατά αθώων, ειρηνικών διαδηλωτών και ακτιβιστών. Σύμφωνα με πολλές μαρτυρίες προασπιστών των ανθρωπίνων δικαιωμάτων, σχεδόν όλοι όσοι συλλαμβάνονται, κρατούνται, κατόπιν εντολής του, χωρίς επικοινωνία με τον έξω κόσμο, χωρίς πρόσβαση στον συνήγορο ή την οικογένειά τους και χωρίς να τους απαγγελθούν κατηγορίες, για διαφορετικό χρονικό διάστημα, συχνά υπό συνθήκες που έχουν ως αποτέλεσμα τη βίαιη εξαφάνιση. Οι οικογένειές τους συχνά δεν πληροφορούνται τη σύλληψη.

                     10.10.2011

                     53.

                     TALA Hossein (άλλως: TALA Hosseyn)

                     Πρώην Ιρανός βουλευτής. Πρώην Γενικός Κυβερνήτης (“Farmandar”) της επαρχίας της Τεχεράνης έως τον Σεπτέμβριο του 2010, υπεύθυνος για την παρέμβαση των αστυνομικών δυνάμεων και συνεπώς για την καταστολή διαδηλώσεων. Βραβεύτηκε τον Δεκέμβριο του 2010 για τον ρόλο του στην καταστολή μετά τις εκλογές.

                     10.10.2011

                     56.

                     BAHRAMI Mohammad- Kazem

                     Προϊστάμενος του Διοικητικού Δικαστηρίου. Συνένοχος στην καταστολή κατά ειρηνικών διαδηλωτών κατά τη θητεία του ως προϊστάμενος του δικαστικού σώματος των ενόπλων δυνάμεων

                     10.10.2011

                     73.

                     FAHRADI Ali

                     Υποδιευθυντής της διεύθυνσης νομικών υποθέσεων και δημόσιας επιθεώρησης του Υπουργείου Δικαιοσύνης της Τεχεράνης. Εισαγγελέας του Karaj. Υπεύθυνος για σοβαρές παραβιάσεις των ανθρωπίνων δικαιωμάτων, μεταξύ άλλων τη διεξαγωγή δικών όπου επιβλήθηκε η θανατική ποινή. Στη διάρκεια της θητείας του ως εισαγγελέα πραγματοποιήθηκαν πολυάριθμες εκτελέσεις στην περιοχή του Karaj.

                     23.3.2012

                     74.

                     REZVANMA-NESH Ali

                     Αντιεισαγγελέας στην επαρχία Karaj, στην περιοχή Alborz. Υπεύθυνος για σοβαρές παραβιάσεις των ανθρωπίνων δικαιωμάτων, μεταξύ άλλων τη διεξαγωγή δικών όπου επιβλήθηκε η θανατική ποινή.

                     23.3.2012

                     76.

                     SADEGHI Mohamed

                     Συνταγματάρχης και υπαρχηγός του Σώματος των Φρουρών της Ισλαμικής Επανάστασης (IRGC) στον τεχνικό τομέα και στις πληροφορίες του κυβερνοχώρου και επικεφαλής του κέντρου ανάλυσης και καταπολέμησης του οργανωμένου εγκλήματος στο Pasdaran. Υπεύθυνος για τη σύλληψη και τον βασανισμό κατόχων ιστολογίων/δημοσιογράφων.

                     23.3.2012

                     79.

                     RASHIDI AGHDAM, Ali Ashraf

                     Πρώην διευθυντής της φυλακής του Evin, διορισθείς στα μέσα του 2012. Από τον διορισμό του οι συνθήκες στη φυλακή επιδεινώθηκαν και σύμφωνα με αναφορές εντάθηκε η κακοποίηση κρατουμένων. Τον Οκτώβριο του 2012, εννέα κρατούμενες άρχισαν απεργία πείνας διαμαρτυρόμενες για την παραβίαση των δικαιωμάτων τους και για βίαιη μεταχείριση από τους φύλακες.

                     12.3.2013

                     82.

                     SARAFRAZ, Mohammad (Dr.) (άλλως: Haj-agha Sarafraz)

                     ΤΟΠΟΣ ΓΕΝΝ.: Τεχεράνη
                     ΗΜΕΡ/ΝΙΑ ΓΕΝΝ.: περίπου 1963
                     Τόπος διαμονής: Τεχεράνη

                     Μέλος του Ανώτατου Συμβουλίου για τον κυβερνοχώρο. Πρώην πρόεδρος του Ραδιοτηλεοπτικού Οργανισμού της Ισλαμικής Δημοκρατίας του Ιράν (IRIB). Πρώην επικεφαλής της Παγκόσμιας Υπηρεσίας του IRIB και της Press TV, υπεύθυνος για όλες τις αποφάσεις σχετικά με τον προγραμματισμό. Στενά συνδεδεμένος με τον κρατικό μηχανισμό ασφάλειας. Υπό τις οδηγίες του η Press TV, μαζί με τον IRIB, συνεργάστηκε με τις ιρανικές υπηρεσίες ασφάλειας και με εισαγγελείς στη μετάδοση καταναγκαστικών ομολογιών κρατουμένων, μεταξύ άλλων του Ιρανοκαναδού δημοσιογράφου και κινηματογραφιστή Maziar Bahari, στο εβδομαδιαίο πρόγραμμα “Ιράν Σήμερα”. Ο ανεξάρτητος ρυθμιστικός φορέας του τομέα των επικοινωνιών OFCOM επέβαλε πρόστιμο ύψους 100 000  λιρών Αγγλίας στην Press TV στο Ηνωμένο Βασίλειο για τη μετάδοση της ομολογίας του Bahari το 2011, η οποία μαγνητοσκοπήθηκε στη φυλακή ενώ ο Bahari βρισκόταν υπό την απειλή βίας. Συνεπώς, ο Sarafraz εμπλέκεται σε παραβίαση του δικαιώματος τήρησης της νομιμότητας και της δίκαιης δίκης.

                     12.3.2013

                     86.

                     MUSAVI-TABAR, Seyyed Reza

                     Επικεφαλής της Επαναστατικής Εισαγγελίας του Shiraz. Υπεύθυνος για παράνομες συλλήψεις και κακομεταχείριση πολιτικών ακτιβιστών, δημοσιογράφων, υπερασπιστών των ανθρωπίνων δικαιωμάτων, Μπαχάι και κρατουμένων συνείδησης, οι οποίοι παρενοχλήθηκαν, βασανίστηκαν, ανακρίθηκαν και τους απαγορεύτηκε η πρόσβαση σε δικηγόρο και σε ορθή διαδικασία. Ο Musavi-Tabar υπέγραψε δικαστικές αποφάσεις στο διαβόητο Κέντρο Κράτησης αριθ. 100 (ανδρική φυλακή), μεταξύ άλλων απόφαση κράτησης της κρατούμενης Μπαχάι Raha Sabet για τρία χρόνια σε απομόνωση.

                     12.3.2013»


title: 2009/798/ΕΚ,ΕυͿατόμ: Απόφαση του Συμβουλίου, της 27ης Οκτωβρίου 2009 , για το διορισμό ενός μέλους της Ευρωπαϊκής Οικονομικής και Κοινωνικής Επιτροπής από τις Κάτω Χώρες

text:
               31.10.2009

               EL

               Επίσημη Εφημερίδα της Ευρωπαϊκής Ένωσης

               L 285/41

      ΑΠΌΦΑΣΗ ΤΟΥ ΣΥΜΒΟΥΛΊΟΥ

   της 27ης Οκτωβρίου 2009
   για το διορισμό ενός μέλους της Ευρωπαϊκής Οικονομικής και Κοινωνικής Επιτροπής από τις Κάτω Χώρες
   (2009/798/ΕΚ, Ευρατόμ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας, και ιδίως το άρθρο 259,
   τη συνθήκη για την ίδρυση της Ευρωπαϊκής Κοινότητας Ατομικής Ενέργειας, και ιδίως το άρθρο 167,
   την απόφαση 2006/651/ΕΚ, Ευρατόμ του Συμβουλίου (1),
   την υποψηφιότητα που πρότεινε η κυβέρνηση των Κάτω Χωρών,
   τη γνώμη της Επιτροπής,
   Εκτιμώντας ότι μετά τη λήξη της θητείας του κ. J. W. VAN DEN BRAAK, έχει κενωθεί μία θέση μέλους στην Ευρωπαϊκή Οικονομική και Κοινωνική Επιτροπή,
   ΑΠΟΦΑΣΙΖΕΙ:
   Άρθρο 1
   O κ. J. Α. VAN DEN BANDT-STEL, permanent gedelegeerde VNO-NCW te Brussel (Ομάδα I - Ομάδα Εργοδοτών), όπως αναφέρεται από τον υπουργό Οικονομικών των Κάτω Χωρών, διορίζεται μέλος της Ευρωπαϊκής Οικονομικής και Κοινωνικής Επιτροπής για το υπόλοιπο της τρέχουσας θητείας, ήτοι έως τις 20 Σεπτεμβρίου 2010.
   Άρθρο 2
   Η παρούσα απόφαση παράγει αποτελέσματα από την ημέρα της έκδοσής της.

      Λουξεμβούργο, 27 Οκτωβρίου 2009.

            Για το Συμβούλιο

            Ο Πρόεδρος

         C. BILDT

      (1)  ΕΕ L 269 της 28.9.2006, σ. 13.


Avis juridique important

|

31984D0229

84/229/ΕΟΚ: Απόφαση της Επιτροπής της 13ης Απριλίου 1984 για την αποδοχή αναλήψεων υποχρεώσεων που έχουν προταθεί όσον αφορά τη διαδικασία αντιντάμπινγκ σχετικά με τις εισαγωγές προπαν—1—όλης (προπυλικής αλκοόλης) καταγωγής Ηνωμένων Πολιτειών Αμερικής, και για την περάτωση της διαδικασίας αυτής

Επίσημη Εφημερίδα αριθ. L 106 της 19/04/1984 σ. 0055 - 0058

***** ΑΠΟΦΑΣΗ ΤΗΣ ΕΠΙΤΡΟΠΗΣ  της 13ης Απριλίου 1984  για την αποδοχή αναλήψεων υποχρεώσεων που έχουν προταθεί όσον αφορά τη διαδικασία αντιντάμπινγκ σχετικά με τις εισαγωγές προπαν-1-όλης (προπυλικής αλκοόλης) καταγωγής Ηνωμένων Πολιτειών Αμερικής, και για την περάτωση της διαδικασίας αυτής  (84/229/ΕΟΚ)  Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,  Έχοντας υπόψη:  τη συνθήκη για την ίδρυση της Ευρωπαϊκής Οικονομικής Κοινότητας,  τον κανονισμό (ΕΟΚ) αριθ. 3017/79 του Συμβουλίου της 20ής Δεκεμβρίου 1979 περί της άμυνας κατά των εισαγωγών που αποτελούν αντικείμενο ντάμπινγκ ή επιδοτήσεων εκ μέρους χωρών μη μελών της Ευρωπαϊκής Οικονομικής Κοινότητας (1), όπως τροποποιήθηκε από τον κανονισμό (ΕΟΚ) αριθ. 1580/82 (2), και ιδίως το άρθρο 10,  Μετά από διαβουλεύσεις στο πλαίσιο της συμβουλευτικής επιτροπής, όπως προβλέπεται στον εν λόγω κανονισμό,  Εκτιμώντας ότι:  Α. Διαδικασία  (1) Τον Σεπτέμβριο του 1983 η Επιτροπή έλαβε καταγγελία που υποβλήθηκε από το European Council of Chemical Manufacturers' Federation (CEFIC) εξ ονόματος παραγωγών, η παραγωγή των οποίων αντιπροσωπεύει το σύνολο της κοινοτικής παραγωγής του προϊόντος αυτού. Η καταγγελία περιείχε αποδεικτικά στοιχεία ως προς την ύπαρξη πρακτικής ντάμπινγκ και ως προς την υλική ζημία που προέκυψε, τα οποία θεωρήθηκαν επαρκή για να δικαιολογήσουν την κίνηση διαδικασίας. Η Επιτροπή κατά συνέπεια γνωστοποίησε, με ανακοίνωση που δημοσιεύθηκε στην Επίσημη Εφημερίδα των Ευρωπαϊκών Κοινοτήτων (3), την κίνηση διαδικασίας αντιντάμπινγκ όσον αφορά τις εισαγωγές στην Κοινότητα προπαν-1-όλης (προπυλικής αλκοόλης), που υπάγεται στη διάκριση ex 29.04 Α ΙΙ του Κοινού Δασμολογίου που αντιστοιχεί στον κώδικα ΝΙΜΕΧΕ ex 29.04-12, καταγωγής Ηνωμένων Πολιτειών Αμερικής, και άρχισε έρευνα.  (2) Η Επιτροπή ενημέρωσε επίσημα για το θέμα τους εξαγωγείς και εισαγωγείς που είναι γνωστοί ως ενδιαφερόμενοι καθώς και τους αντιπροσώπους της εξάγουσας χώρας και τους καταγγέλλοντες, και έδωσε στα άμεσα ενδιαφερόμενα μέρη την ευκαιρία να γνωστοποιήσουν γραπτώς της απόψεις τους και να ζητήσουν ακρόαση.  (3) Λίγο χρόνο μετά την έναρξη της διαδικασίας, μία από τις εξαγωγικές εταιρείες ζήτησε από την Επιτροπή να εξαιρεθεί από την έρευνα ντάμπινγκ, διότι θεωρούσε ότι δεν είχε προκαλέσει ζημία στην κοινοτική βιομηχανία. Η Επιτροπή, όμως, θεώρησε άστοχο να ικανοποιήσει το αίτημα αυτό στο αρχικό στάδιο της διαδικασίας, δεδομένου ότι δεν μπορεί να ληφθεί απόφαση για την εξαίρεση μιας εταιρείας, εφόσον δεν έχουν επαληθευθεί τα βασικά αποδεικτικά στοιχεία που έχουν υποβληθεί από τους καταγγέλλοντες.  (4) Όλοι οι γνωστοί εξαγωγείς και μερικοί από τους εισαγωγείς γνωστοποίησαν γραπτώς τις απόψεις τους. Επίσης, ένας εξαγωγέας και ένας από τους κύριους εισαγωγείς ζήτησαν και έγιναν δεκτοί σε ακρόαση.  (5) Ένας από τους κοινοτικούς αγοραστές υπέβαλε γραπτώς τις παρατηρήσεις του.  (6) Η Επιτροπή αναζήτησε και επαλήθευσε όλες τις πληροφορίες που θεώρησε αναγκαίες, με σκοπό την προκαταρκτική διαπίστωση ντάμπινγκ, και πραγματοποίησε έρευνα στις εγκαταστάσεις των ακόλουθων εταιρειών:  α) Κοινοτικοί παραγωγοί:  BASF AG, Ludwigshafen (Ομοσπονδιακή Δημοκρατία της Γερμανίας),  Hoechst AG, Frankfurt am Main (Ομοσπονδιακή Δημοκρατία της Γερμανίας), η οποία διανέμει το προϊόν που έχει κατασκευασθεί από την Ruhr Chemie AG, Oberhausen (Ομοσπονδιακή Δημοκρατία της Γερμανίας)·  β) Εξαγωγείς ΗΠΑ:  Celanese Chemical Company, Texas,  Eastman Chemical International Company, Tennessee,  Union Carbide, Connecticut·  γ) Εισαγωγέας:  Celanese SA, Βρυξέλλες (Βέλγιο)·  δ) Χρήστης:  Virchem SA, Βρυξέλλες (Βέλγιο).  (7) Η έρευνα ως προς την ύπαρξη ντάμπινγκ κάλυψε την περίοδο από την 1η Οκτωβρίου 1982 έως τις 30 Σεπτεμβρίου 1983.  Β. Κανονική αξία  (8) Η κανονική αξία καθορίστηκε προσωρινά με βάση τις εγχώριες τιμές που καθορίστηκαν για τους ανεξάρτητους πελάτες των παραγωγών που πραγματοποίησαν εξαγωγές στην Κοινότητα.  (9) Αν και η Eastman Chemical International Company δεν ήταν σε θέση να προσκομίσει στοιχεία που να αποδεικνύουν ότι οι τιμές στις οποίες το εν λόγω προϊόν πωλήθηκε για κατανάλωση στη χώρα καταγωγής δεν ήταν χαμηλότερες από το συνολικό κόστος κατά τις συνηθισμένες εμπορικές πράξεις, τόσο το σταθερό όσο και το μεταβλητό κόστος για τα υλικά και την κατασκευή, συν ένα εύλογο ποσό για τα έξοδα της πώλησης, τα διοικητικά και τα άλλα γενικά έξοδα, καθώς και ένα εύλογο περιθώριο κέρδους, η Επιτροπή, βάσει των υπαρχουσών πληροφοριών, δεν έχει βάσιμους λόγους να πιστεύει ή να υποθέτει ότι οι πωλήσεις αυτές δεν έγιναν σε επικερδείς τιμές. Έτσι, οι τιμές του εξαγωγέα αυτού για πωλήσεις στην εσωτερική αγορά θεωρείται ότι αποτελούν την κατάλληλη βάση για τον καθορισμό κανονικής αξίας.  Γ. Τιμή εξαγωγής  (10) Όσον αφορά τις εξαγωγές του εν λόγω προϊόντος που έκανε η Celanese Chemical Company στην Κοινότητα, η πλειοψηφία των πωλήσεων έγιναν με σκοπό τη διαδικασία τελειοποίησης προς επανεισαγωγή με την κάλυψη του τελωνειακού εγγράφου Τ 1 σε συνδεόμενη εταιρεία που μεταποιεί το προϊόν σε προπυλαμίνη. Το προϊόν που προκύπτει πωλείται, στη συνέχεια, κυρίως σε άλλη εταιρεία μέσα στην Κοινότητα, η οποία το χρησιμοποιεί για την παρασκευή εντομοκτόνων που προορίζονται για εξαγωγή εκτός της Κοινότητας. Αν και οι πωλήσεις της Celanese γίνονται σε συνδεόμενη εταιρεία, οι τιμές που πληρώνονται πράγματι για τις εξαγωγές αυτές μπορούν να θεωρούνται εύλογες εφόσον ήταν σχεδόν ταυτόσημες με τις τιμές που είχαν εφαρμοστεί κατά την περίοδο της έρευνας από τον βασικό ανταγωνιστή της ίδιας εταιρείας.  Η Celanese αμφισβήτησε το γεγονός ότι η Επιτροπή έλαβε υπόψη τις πωλήσεις που έγιναν σε συνδεόμενη εταιρεία σύμφωνα με το καθεστώς τελειοποίησης προς επανεισαγωγή. Εντούτοις, ούτε ο κώδικας αντιντάμπινγκ της GATT ούτε ο κανονισμός (ΕΟΚ) αριθ. 3017/79 προβλέπουν εξαίρεση των προϊόντων που εξάγονται υπό αυτές τις συνθήκες στην Κοινότητα. Επιπλέον, η εξαίρεση των εισαγωγών Τ 1 από τη βάση του υπολογισμού των τιμών εξαγωγής θα πρόσφερε σημαντικά περιθώρια για κατάχρηση της διαδικασίας αντιντάμπινγκ, εφόσον η μετέπειτα παράδοση των προϊόντων αυτών στην κατανάλωση μέσα στην Κοινότητα θα μπορούσε εύκολα να αποφασιστεί από τις εν λόγω εταιρείες και θα ήταν δύσκολο για την Επιτροπή ή τα κράτη μέλη να τη δικαιολογήσουν. Έτσι, πρέπει να ληφθεί υπόψη το γεγονός ότι η εταιρεία που συνδέεται με τη Celanese έχει θέσει μέρος των προϊόντων Τ 1, που αγοράστηκαν για την εφαρμογή της διαδικασίας τελειοποίησης προς επανεισαγωγή σε ενδοκοινοτική κατανάλωση, καθώς και το γεγονός ότι το μεγαλύτερο μέρος των μεταποιημένων προϊόντων μεταπωλήθηκαν σε άλλη εταιρεία μέσα στην Κοινότητα.  (11) Όσον αφορά τις άλλες εξαγωγές του εν λόγω προϊόντος που έγιναν από τη Celanese στην Κοινότητα, η τιμή εξαγωγής υπολογίστηκε με βάση τις τιμές στις οποίες το εισαγόμενο προϊόν μεταπωλήθηκε για πρώτη φορά σε ανεξάρτητο αγοραστή, κατάλληλα προσαρμοσμένες ώστε να ληφθούν υπόψη το συνολικό κόστος που προέκυψε από τη στιγμή της εισαγωγής μέχρι τη μεταπώληση καθώς και ένα εύλογο περιθώριο κέρδους.  (12) Όσον αφορά τις εξαγωγές του εν λόγω προϊόντος που έγιναν από την Eastman προς την Κοινότητα, η τιμή εξαγωγής υπολογίστηκε με βάση τις τιμές που έχουν πράγματι πληρωθεί.  (13) Επειδή οι εξαγωγές του εν λόγω προϊόντος που έγιναν από την Union Carbide προς την Κοινότητα έγιναν σε συνδεόμενη εταιρεία, η τιμή εξαγωγής υπολογίστηκε με βάση την τιμή στην οποία το εισαγόμενο προϊόν μεταπωλήθηκε για πρώτη φορά σε ανεξάρτητο αγοραστή, κατάλληλα προσαρμοσμένη ώστε να ληφθούν υπόψη το συνολικό κόστος που προέκυψε από τη στιγμή της εισαγωγής μέχρι τη μεταπώληση καθώς και ένα εύλογο περιθώριο κέρδους. Δ. Σύγκριση  (14) Κατά τη σύγκριση της κανονικής αξίας με τις τιμές εξαγωγής, η Επιτροπή έλαβε υπόψη, όταν έκρινε κατάλληλο, τις διαφορές που επιδρούν στη δυνατότητα σύγκρισης των τιμών που προκύπτουν από τις διαφορές ως προς τους όρους και τις συνθήκες πώλησης, π.χ. έξοδα μεταφοράς, ασφάλισης, διαχείρισης, φόρτωσης και συμπληρωματικά έξοδα.  (15) Όλες οι συγκρίσεις έγιναν σε τιμές εκ του εργοστασίου.  Ε. Περιθώρια  (16) Ο ανωτέρω προκαταρκτικός καθορισμός των γεγονότων αποδεικνύει την ύπαρξη ντάμπινγκ όσον αφορά τους εξαγωγείς των ΗΠΑ· το περιθώριο ντάμπινγκ είναι ίσο προς το ποσό με το οποίο η κανονική αξία, όπως έχει καθοριστεί, υπερβαίνει την τιμή εξαγωγής προς την Κοινότητα.  (17) Τα μέσα σταθμισμένα περιθώρια για καθέναν από τους εξαγωγείς είναι τα ακόλουθα:  Celanese 24,7 %  Eastman 23,3 %  Union Carbide 18,5 %  ΣΤ. Ζημία  (18) Όσον αφορά τη ζημία που έχει προκληθεί από τις εισαγωγές που αποτελούν αντικείμενο ντάμπινγκ, τα αποδεικτικά στοιχεία που διαθέτει η Επιτροπή δείχνουν ότι οι συνολικές εισαγωγές στην Κοινότητα, από τις Ηνωμένες Πολιτείες Αμερικής, της προπαν-1-όλης αυξήθηκαν από 3 992 τόνους το 1979 σε 8 489 τόνους το 1980 και σε 9 723 τόνους το 1981, που αντιπροσωπεύει αύξηση κατά 113 % μεταξύ 1979 και 1980 και κατά 15 % μεταξύ 1980 και 1981· το 1982 οι εισαγωγές αυτές παρουσίασαν ελαφρά μείωση ανερχόμενες σε 9 527 τόνους, αλλά ανήλθαν σε 8 738 τόνους τους πρώτους εννέα μήνες του 1983, που σε ετήσια βάση αντιπροσωπεύει αύξηση κατά 22 %. Οι αριθμοί που αφορούν τις εισαγωγές του εν λόγω προϊόντος δεν ισχύουν μόνο για τα εμπορεύματα τα οποία παραδόθηκαν στην ελεύθερη κατανάλωση με την κάλυψη του τελωνειακού εγγράφου Τ 2, αλλά και για τις συναλλαγές που έγιναν για τους σκοπούς της διαδικασίας τελειοποίησης προς επανεισαγωγή με την κάλυψη του τελωνειακού εγγράφου Τ 1. Οι τελευταίες αυτές συναλλαγές μείωσαν τις διαθέσιμες αγορές της κοινοτικής βιομηχανίας και είχαν αρνητική επίπτωση στις τιμές που εφαρμόστηκαν από τους κοινοτικούς παραγωγούς.  (19) Το τμήμα της αγοράς που κατείχαν οι εισαγωγές των ΗΠΑ αυξήθηκε από 44 % το 1979 σε 67 % το 1980, που αντιπροσωπεύει αύξηση κατά 52 %. Το τμήμα αυτό παρέμεινε σταθερό το 1981 και αυξήθηκε σε 70 % το 1982 και σε 72 % τους πρώτους εννέα μήνες του 1983.  (20) Οι τιμές μεταπώλησης των εισαγωγών αυτών ανάγκασαν τους κοινοτικούς παραγωγούς να μειώσουν κατά 25 % τις τιμές τους κατά την περίοδο έρευνας.  (21) Συνεπώς, οι επιπτώσεις για τους ενδιαφερόμενους κοινοτικούς παραγωγούς ήταν η σημαντική μείωση της παραγωγής τους, η οποία μειώθηκε κατά 52 % μεταξύ 1981 και 1982. Αν και το επίπεδο της παραγωγής της κοινοτικής βιομηχανίας αυξήθηκε τους πρώτους μήνες του 1983, παραμένει ακόμη χαμηλότερο από το επίπεδο του 1980.  (22) Η χρησιμοποίηση του κοινοτικού παραγωγικού δυναμικού μειώθηκε από 46 % το 1980 σε 45 % το 1981 και μειώθηκε περαιτέρω σε 21 % το 1982, που αντιπροσωπεύει μείωση κατά 53 % μεταξύ 1981 και 1983. Αν και η χρησιμοποίηση του κοινοτικού παραγωγικού δυναμικού αυξήθηκε τους πρώτους εννέα μήνες του 1983, παραμένει ακόμα σε σημαντικά χαμηλότερο επίπεδο από το επίπεδο του 1980.  (23) Οι πωλήσεις των ενδιαφερομένων κοινοτικών παραγωγών στην Κοινότητα μειώθηκαν κατά 18 % μεταξύ του 1979 και 1980 και, στη συνέχεια, μεταξύ του 1981 και 1982, οι πωλήσεις τους μειώθηκαν κατά 16 %. Αν και οι πωλήσεις των κοινοτικών παραγωγών αυξήθηκαν κατά τους πρώτους εννέα μήνες του 1983, παρέμεναν ακόμη σε επίπεδο σημαντικά χαμηλότερο από τα προηγούμενα επίπεδα.  (24) Το τμήμα της αγοράς του εισαγόμενου προϊόντος παρουσίασε συνεχώς αύξηση μεταξύ 1979 και 1983 (βλέπε σημείο 19), ενώ το τμήμα της αγοράς των κοινοτικών παραγωγών την ίδια περίοδο μειώθηκε κατά 50 %, παρά την αύξηση κατά 35 % του μεγέθους της αγοράς.  (25) Όσον αφορά τις τιμές που εφαρμόστηκαν από τους κοινοτικούς παραγωγούς έναντι των πελατών τους, παρατηρήθηκε σημαντική μείωση τιμής για την περίοδο 1982/83, ιδιαίτερα στην Ομοσπονδιακή Δημοκρατία της Γερμανίας, το Βέλγιο και το Λουξεμβούργο.  (26) Κατά την περίοδο από 1979 έως 1983, τα κέρδη του βασικού κοινοτικού παραγωγού μειώθηκαν ουσιαστικά και υπήρξε ακόμη και ζημία. Η βελτίωση που σημειώθηκε τους πρώτους εννέα μήνες του 1983 δεν αποκατέστησε τα μειωμένα κέρδη και τη ζημία που είχαν προκύψει μετά από τη σημαντική αύξηση των εισαγωγών που αποτελούσαν αντικείμενο ντάμπινγκ το 1980 και 1981, από τις Ηνωμένες Πολιτείες Αμερικής·  (27) Η σημαντική αύξηση των εισαγωγών που αποτελούν αντικείμενο ντάμπινγκ, η σημαντική απώλεια του τμήματος της αγοράς των κοινοτικών παραγωγών, ιδιαίτερα με την προοπτική της αύξησης του μεγέθους της αγοράς στην Κοινότητα, και οι τιμές με τις οποίες οι εισαγωγές αυτές πωλούνται στην Κοινότητα, οδήγησαν την Επιτροπή να καθορίσει ότι οι επιπτώσεις των εισαγωγών που αποτελούν αντικείμενο ντάμπινγκ, καταγωγής Ηνωμένων Πολιτειών Αμερικής, πρέπει να θεωρηθούν ότι προκαλούν ζημία στη σχετική βιομηχανία της Κοινότητας. (28) Όσον αφορά την αίτηση της Union Carbide να εξαιρεθεί από κάθε μέτρο με βάση το επιχείρημα ότι οι εξαγωγές που έχουν γίνει από την εταιρεία αυτή προς την Κοινότητα δεν έχουν προκαλέσει καμία ζημία στη βιομηχανία της Κοινότητας, η Επιτροπή θεωρεί ότι ένα τέτοιο αίτημα δεν μπορεί να ικανοποιηθεί, δεδομένου ότι οι εξαγωγές αυτές, αν και δεν αποτελούν βασική αιτία ζημίας, έχουν τουλάχιστον συμβάλει στη ζημία που υπέστη η κοινοτική βιομηχανία, όπως καθορίζεται στα σημεία 18 έως 26.  Επιπλέον, η Επιτροπή θεωρεί ότι είναι σκόπιμο να συγκεντρωθούν οι παράγοντες που προκαλούν ζημία από διάφορους εξαγωγείς από μία δεδομένη εξάγουσα χώρα, εφόσον πιθανή εξαίρεση από ένα μέτρο αντιντάμπινγκ θα αποτελέσει, για τους άλλους εξαγωγείς της ίδιας χώρας, ανταγωνιστικό μειονέκτημα για το μέλλον, το οποίο δεν είναι το αντικείμενο διαδικασίας αντιντάμπινγκ. Εξάλλου, η τακτική της συσσώρευσης ζημίας, στην οποία συμβάλλουν διάφοροι εξαγωγείς της ίδιας εξάγουσας χώρας, δεν αντιτίθεται στους κανόνες της GATT ούτε στις διατάξεις του κανονισμού (ΕΟΚ) αριθ. 3017/79 του Συμβουλίου. Ευθυγραμμίζεται, επίσης, με την πρακτική των σημαντικότερων εταίρων της Κοινότητας, όπως είναι οι Ηνωμένες Πολιτείες Αμερικής.  Ζ. Συμφέροντα της Κοινότητας  (29) Μερικοί χρήστες και μεταποιητές του εν λόγω προϊόντος έχουν υποστηρίξει ότι η εισαγωγή μέτρων άμυνας δεν είναι προς το συμφέρον της Κοινότητας, επειδή θα τους στερήσει από μία εξωτερική πηγή προμήθειας και θα συντελέσει στην εξάρτησή τους από έναν κοινοτικό προμηθευτή. Η εισαγωγή, εντούτοις, μέτρων άμυνας δεν επιδιώκει να αποκλείσει το εισαγόμενο προϊόν από την κοινοτική αγορά, αλλά ο στόχος της είναι να αυξηθούν οι τιμές εξαγωγής σε τέτοιο βαθμό ώστε να εξαλειφθεί το περιθώριο ντάμπινγκ ή η ζημία, αν αυτή είναι μικρότερη από το περιθώριο αυτό.  Επίσης, το επιχείρημα σύμφωνα με το οποίο οι χρήστες θα εξαρτώνται από τον κοινοτικό προμηθευτή πρέπει να απορριφθεί, εφόσον ένας άλλος εγκατεστημένος στην Κοινότητα προμηθευτής, που διαθέτει μεγάλη παραγωγική ικανότητα, λειτουργεί τη στιγμή αυτή και έχει αρχίσει να πωλεί στην αγορά της Κοινότητας το 1983.  (30) Ενόψει της σημαντικής μείωσης των κερδών και του γεγονότος ότι ο βασικός κοινοτικός παραγωγός έχει υποστεί απώλειες λόγω των εισαγωγών που αποτέλεσαν αντικείμενο ντάμπινγκ, η Επιτροπή κατέληξε στο συμπέρασμα ότι είναι προς το συμφέρον της Κοινότητας να ληφθούν μέτρα.  Η. Αναλήψεις υποχρεώσεων  (31) Οι ενδιαφερόμενοι εξαγωγείς ενημερώθηκαν σχετικά με τα σημαντικότερα αποτελέσματα της προκαταρκτικής έρευνας και ανέπτυξαν τις απόψεις τους. Ως εκ τούτου, η Celanese Chemical Company (Texas), η Eastman Chemical International Company ( Tennessee) και η Union Carbide (Connecticut) πρότειναν αναλήψεις υποχρεώσεων όσον αφορά τις εξαγωγές τους προπαν-1-όλης (προπυλικής αλκοόλης) προς την Κοινότητα, καταγωγής Ηνωμένων Πολιτειών Αμερικής.  (32) Αυτές οι αναλήψεις υποχρεώσεων θα έχουν ως αποτέλεσμα την αύξηση των τιμών εξαγωγής στην Κοινότητα στο επίπεδο που είναι αναγκαίο για να εξαλειφθεί το περιθώριο ντάμπινγκ ή, ανάλογα με τον ενδιαφερόμενο εξαγωγέα, η ζημία.  (33) Υπό τις συνθήκες αυτές, οι προτεινόμενες αναλήψεις υποχρεώσεων γίνονται αποδεκτές και, συνεπώς, η διαδικασία μπορεί να περατωθεί χωρίς την επιβολή δασμών αντιντάμπινγκ.  (34) Η συμβουλευτική επιτροπή δεν προέβαλε αντιρρήσεις,  ΑΠΟΦΑΣΙΖΕΙ:  Άρθρο 1  Οι αναλήψεις υποχρεώσεων που έχουν προτείνει οι Celanese Chemical Company (Texas), Eastman Chemical International Company (Tennessee) και Union Carbide (Connecticut), όσον αφορά τη διαδικασία αντιντάμπινγκ σχετικά με την προπαν-1-όλη (προπυλική αλκοόλη), που υπάγεται στη διάκριση ex 29.04 Α ΙΙ του Κοινού Δασμολογίου που αντιστοιχεί στον κώδικα ΝΙΜΕΧΕ ex 29.04-12, καταγωγής Ηνωμένων Πολιτειών Αμερικής, γίνονται αποδεκτές.  Άρθρο 2  Περατώνεται η διαδικασία αντιντάμπινγκ που αναφέρεται στο άρθρο 1.  Βρυξέλλες, 13 Απριλίου 1984.  Για την Επιτροπή  Wilhelm HAFERKAMP  Αντιπρόεδρος  (1) ΕΕ αριθ. L 339 της 31. 12. 1979, σ. 1.  (2) ΕΕ αριθ. L 178 της 22. 6. 1982, σ. 9.  (3) ΕΕ αριθ. C 275 της 14. 10. 1983, σ. 3.